Chanru naril li Yos li yuʼam ut li kikʼ? | Kʼaru naxchʼolobʼ?\nChaawoxloqʼi li Yuʼam joʼ Naxbʼaanu li Yos\nChanru naril li Yos li yuʼam?\nKʼaru naxkʼoxla li Yos naq naʼisiik junaq kʼuulaʼal naq toj maajiʼ nayoʼlaak?\nChanru naqakʼutbʼesi naq oxloqʼ chiqu li yuʼam?\n1. Ani kikʼehok re li yuʼam?\nLAJ Jeremias, jun aj kʼanjel chiru li Yos, kixye: «Li Qaawaʼ [Jehobʼa] aʼan li tzʼaqal Yos: Aʼan li yoʼyookil Yos» (Jeremías 10:10). Li Jehobʼa kiyoobʼtesink re chixjunil li wank xyuʼam. Naabʼalebʼ li anjel keʼxye chirix li Yos: «Laaʼat katyoobʼtesink re chixjunil: rikʼin laawajom keʼyoobʼtesiik ut wankebʼ chik anaqwan» (Apocalipsis 4:11). Ut laj David, li awabʼej, kixye re li Jehobʼa saʼ jun li bʼich: «Aawikʼin wank li xyoʼlebʼaal li yuʼam» (Salmo 36:10 [36:9, Wy]). Joʼkan naq li yuʼam aʼan jun li maatan li kixkʼe qe li Yos.\n2. Kʼaru naxbʼaanu li Yos re naq yoʼyooqo?\n2 Saʼ xkʼabʼaʼ li Jehobʼa yoʼyooko (Hechos 17:28). Aʼan nakʼehok re li qatzakahemq, li qukʼa, li qamusiqʼ ut li qanaʼaj arin saʼ Ruuchichʼochʼ (chaawil Hechos 14:15-17). Naxbʼaanu aʼin re naq sahaq saʼ qachʼool. Abʼanan, re naq us wanqo tento naq tqatzol ut tqapaabʼ li xchaqʼrabʼ li Yos (Isaías 48:17, 18).\nQOXLOQʼIQ LI YUʼAM\n3. Kʼaru kixkʼoxla li Yos naq kikamsiik laj Abel?\n3 Li Yos naraj naq tqoxloqʼi li qayuʼam ut xyuʼamebʼ li poyanam. Qilaq jun li eetalil: laj Cain, li ralal laj Adan ut xʼEva, kichalk xjosqʼil rikʼin laj Abel, li riitzʼin. Li Jehobʼa kixye re laj Cain naq naru namaakobʼk saʼ xkʼabʼaʼ li xjosqʼil, abʼan laj Cain inkʼaʼ kiʼabʼink chiru li Yos. Joʼkan naq kixsakʼ «li riitzʼin ut kixkamsi» (Génesis 4:3-8). Li Santil Hu naxye naq li Jehobʼa kixkʼe chi xtojbʼal xmaak laj Cain naq kixkamsi li riitzʼin (Génesis 4:9-11).\n4. Joʼ naxchʼolobʼ li Xchaqʼrabʼ laj Moises, chanru tento tqil li yuʼam?\n4 Ak naabʼal chihabʼ xkamik laj Abel naq li Jehobʼa kixkʼe li chaqʼrabʼ re laj Moises. Laj Moises kixnumsi li chaqʼrabʼ rehebʼ laj Israel re naq teʼxloqʼoni ru joʼ naraj li Jehobʼa. Li chaqʼrabʼ aʼin kixkʼabʼaʼi li Xchaqʼrabʼ laj Moises ut jun rehebʼ li chaqʼrabʼ naxye: «Maaʼani aakamsi» (Deuteronomio 5:17). Li chaqʼrabʼ aʼin kixkʼutbʼesi naq oxloqʼ li yuʼam chiru li Jehobʼa. Joʼkan ajwiʼ, ebʼ li qas qiitzʼin tento naq teʼroxloqʼi li xyuʼam li rech poyanamil.\n5. Kʼaru tento tqakʼoxla naq naʼisiik junaq kʼuulaʼal naq toj maajiʼ nayoʼlaak?\n5 Ut, kʼaru naxkʼoxla li Yos chirixebʼ li kʼuulaʼal li toj maajiʼ nekeʼyoʼlaak? Saʼ li Santil Hu naxye: «Wi yooqebʼ chi yalok winq chiribʼilebʼ ribʼ ut teʼxtochʼ jun li yaj aj ixq, ut li xkʼuulaʼal li ixq aʼin t-elq naq toj maajiʼ nawulak xqʼehil; usta maajun rehebʼ tkamq tento naq li winq tixtoj joʼnimal tixpatzʼ li bʼeelomej ut ebʼ laj raqol aatin. Abʼan, wi tkamq li kʼuulaʼal malaj li ixq, li winq tixtoj rikʼin xyuʼam li xmaak» (Éxodo 21:22, 23, TNM; chaawil Salmo 127:3). Aʼin naraj xyeebʼal naq inkʼaʼ us risinkil junaq kʼuulaʼal naq toj maajiʼ nayoʼlaak.\n6. Kʼaʼut tento naq maaʼani xikʼ tqil?\n6 Ebʼ li nekeʼroxloqʼi li yuʼam moko xikʼ ta nekeʼilok. Joʼkan naq li Santil Hu naxye: «Yalaq ani xikʼ naril li ras riitzʼin aʼan aj kamsinel, ut laaʼex nekenaw naq moko wank ta li junelik yuʼam rikʼin junaq aj kamsinel» (1 Juan 3:15). Wi naqaj naq li Yos tixkʼe qayuʼam chi junelik tento naq sa tqilebʼ chixjunil. Li xikʼ ilok naxkʼam chaq li raaxiikʼ (1 Juan 3:11, 12). Aajel ru naq tqatzol xraabʼal qibʼ chiqibʼil qibʼ.\n7. Kʼaru yiibʼru aj naʼlebʼ nekeʼxbʼaanu li inkʼaʼ nekeʼroxloqʼi li xyuʼam?\n7 Ut laaʼo, ma naqoxloqʼi li qayuʼam? Usta maaʼani qe naraj kamk, abʼan naabʼalebʼ nekeʼxkʼe ribʼ saʼ raaxiikʼ. Qilaq jun li eetalil: wankebʼ nekeʼmayibʼk malaj nekeʼroksi li bʼan li nakanobʼresink u (droga). Ebʼ li yiibʼru aj naʼlebʼ aʼin nekeʼkʼehok yajel, joʼkan naq wankebʼ nekeʼkamk. Ebʼ li nekeʼxnaʼlebʼa aʼin moko nekeʼroxloqʼi ta li xyuʼam. Ebʼ li naʼlebʼ aʼin tzʼajn ru chiru li Yos (chaawil Romanos 6:19; 12:1; 2 Corintios 7:1). Re naq tooruuq xloqʼoninkil ru li Yos tento naq tqatzʼeqtaana li yiibʼru aj naʼlebʼ usta chʼaʼaj xbʼaanunkil. Abʼan li Jehobʼa tooxtenqʼa. Oxloqʼ chiru li Jehobʼa naq naqara li qayuʼam, li maatan li kixkʼe qe.\n8. Kʼaʼut tento naq taayiibʼ chiʼus laawochoch ut laabʼelebʼaal chʼiichʼ?\n8 Wi oxloqʼ chiqu li yuʼam, inkʼaʼ tqakʼe qibʼ saʼ rahilal. Wank naabʼal li bʼatzʼunk bʼarwiʼ naru tqatochʼ qibʼ, joʼ xchʼeʼbʼal saʼ joʼmaajoʼil li bʼelebʼaal chʼiichʼ ut li bʼatzʼunk chirix kawaay malaj chirix wakax (Proverbios 4:17). Jun rehebʼ li chaqʼrabʼ li kixkʼe li Jehobʼa rehebʼ laj Israel naxye: «Naq taakabʼla junaq akʼil ochoch, tento naq taakʼe li ramlebʼ saʼ xmu aran taqeʼq. Chi joʼkan inkʼaʼ taatenebʼ saʼ xbʼeen laajunkabʼal li xkamik li ani taatʼaneʼq chaq aran» (Deuteronomio 22:8). Us raj naq taakʼe aachʼool chi xyuʼaminkil li naxye li chaqʼrabʼ aʼin re naq maaʼani ttʼaneʼq ut tixtoq ribʼ saʼ laawochoch ut joʼkan ajwiʼ tento taabʼaanu wi wank aabʼelebʼaal chʼiichʼ. Joʼkan naq tento naq taayiibʼ chiʼus laawochoch ut laabʼelebʼaal chʼiichʼ re naq maajun rehebʼ laajunkabʼal malaj ebʼ laawamiiw tixkʼul junaq li nimla rahilal.\n9. Wi oxloqʼ chiqu li yuʼam, chanru tqilebʼ li xyuʼam li xul?\n9 Chanru naril li Yos li xyuʼamebʼ li xul? Li Yos naroxloqʼihebʼ ajwiʼ li xyuʼam li xul. Li Yos maakʼaʼ naxye wi tqakamsi junaq li xul re xtzakankil, re xyiibʼankil li qaqʼ chiru malaj re xkolbʼal li qayuʼam (Génesis 3:21; 9:3; Éxodo 21:28). Abʼan, li naxrahobʼtesihebʼ li xul malaj naxkamsihebʼ chi maakʼaʼ xyaalal, maaʼus xnaʼlebʼ ut naxkʼutbʼesi naq inkʼaʼ naroxloqʼi li yuʼam (Proverbios 12:10).\nQOXLOQʼIQ LI KIKʼ\n10. Chanru kixkʼutbʼesi li Yos naq saʼ li kikʼ wank li yuʼam?\n10 Naq laj Cain kixkamsi li riitzʼin, li Jehobʼa kixye re: «Li xkikʼel laawiitzʼin toj saʼ chʼochʼ yo chi qʼoqonk chiwu» (Génesis 4:10). Li Yos yook chi aatinak chirix li xyuʼam laj Abel naq kixye «li xkikʼel laawiitzʼin». Laj Cain kixsach xyuʼam li riitzʼin, joʼkan naq kixtoj li xmaak. Naq kikamsiik laj Abel, chanchan tawiʼ naq li xkikʼel, malaj li xyuʼam, yook xyeebʼal re li Jehobʼa naq laj kamsinel tento naq tixtoj rix li xmaak. Ak kinumeʼk li Bʼutʼihaʼ naq li Jehobʼa kixchʼolobʼ wiʼ chik naq saʼ li kikʼ wank li yuʼam. Naq toj maajiʼ nachalk li Bʼutʼihaʼ, junes kiʼil qʼeen, ichaj, triiw ut ru li awimq nekeʼxtzaka ebʼ li qas qiitzʼin. Abʼan chixjunil kijalaak naq kinumeʼk li Bʼutʼihaʼ. Joʼkan naq li Jehobʼa kixye re laj Noe ut rehebʼ li ralal xkʼajol: «Chixjunil li naʼeekʼank ut wank xyuʼam teʼkʼanjelaq choʼq eetzekemq: chixjunil aʼin tinqʼaxtesi eere joʼ naq ak kʼeebʼil eere li awimq». Abʼanan, kixye wiʼ chik rehebʼ: «Kaʼajwiʼ li tibʼ li toj wank xkikʼel inkʼaʼ naru teetzeka, xbʼaan naq li kikʼ aʼan xyuʼam» (Génesis 1:29; 9:3, 4). Joʼkan naq saʼ li kikʼ wank li yuʼam.\n11. Kʼaru kixye li Jehobʼa chirix li kikʼ chalen chaq saʼ xkutankil laj Noe?\n11 Tqakʼutbʼesi naq oxloqʼ chiqu li kikʼ wi inkʼaʼ naqatzaka. Li Jehobʼa kixkʼe li chaqʼrabʼ aʼin rehebʼ laj Israel: «Yalaq ani saʼ xyanqebʼ laj Israel [...], wi tixchap chaq junaq xul malaj junaq xikʼanel xul xkomonebʼ li naru xtzekankil, xbʼenwa tento tixhoy chaq li xkikʼel ut tixkʼe chʼochʼ saʼ xbʼeen [...]. Joʼkan naq xinye eere naq inkʼaʼ teetzeka li kikʼ, xbʼaan naq aʼan li xyuʼamebʼ chixjunilebʼ li yoʼyookebʼ» (Levítico 17:13, 14). Li Jehobʼa kixkʼe li chaqʼrabʼ aʼin re li xjunkabʼal laj Noe. Ut naq kinumeʼk 800 chihabʼ xkʼeebʼal li chaqʼrabʼ re laj Noe toj kiwank xwankil li chaqʼrabʼ aʼin, xbʼaan naq kikʼeemank wiʼ chik rehebʼ laj Israel. Li Jehobʼa maakʼaʼ kixye naq li nekeʼloqʼonink chaq re keʼxtzaka li xtibʼel li xul abʼan inkʼaʼ keʼxtzaka li kikʼ. Keʼxhoy bʼan li kikʼ saʼ chʼochʼ ut chi joʼkan keʼxkʼutbʼesi naq yookebʼ xqʼaxtesinkil xyuʼam li xul re li Jehobʼa.\n12. Kʼaru li chaqʼrabʼ kikʼeemank chirix li kikʼ ut tento tqapaabʼ ajwiʼ laaʼo?\n12 Ut saʼebʼ li qakutan, li nekeʼloqʼonink re li Yos kʼeebʼil ajwiʼ rehebʼ jun li chaqʼrabʼ. Ebʼ li Apostol ut li keʼjolomink rehebʼ li xtzolom li Jesus, keʼxchʼutubʼ ribʼ re rilbʼal kʼaru li chaqʼrabʼ tento teʼxyuʼami chixjunilebʼ laj paabʼanel. Joʼkan naq keʼxye aʼin: «Kixkʼuubʼ li Santil Musiqʼej joʼwiʼ laaʼo naq maajun chik iiq tqakʼe saʼ eebʼeen; kaʼajwiʼ aʼin tento xbʼaanunkil: naq chekolaq eeribʼ chiru li tzekemq mayejanbʼil rehebʼ li jalanil yos, chiru li kikʼ, chiruhebʼ li yatzʼbʼil xul ut li koʼbʼeetak yumbʼeetak» (Hechos 15:28, 29; 21:25). Nimla maak chiru li Yos roksinkil li kikʼ, xbʼaan naq aʼan juntaqʼeet rikʼin xloqʼoninkil li jalanil yos malaj rikʼin xmuxbʼal qibʼ.\nWi laj bʼanonel tixye aawe naq inkʼaʼ chik taawukʼ li haʼ li nakaltesink, ma taakʼe raj saʼ laawichʼmul?\n13. Naq li Santil Hu naxye naq inkʼaʼ tqoksi li kikʼ, yook ajwiʼ xyeebʼal naq inkʼaʼ tqakʼe saʼ qichʼmul, kʼaru li eetalil ttenqʼanq aawe chi xtawbʼal ru aʼin?\n13 Naq li chaqʼrabʼ naxye naq inkʼaʼ tqoksi li kikʼ naraj ajwiʼ xyeebʼal naq inkʼaʼ tqakʼe saʼ li qichʼmul. Qilaq jun eetalil: wi laj bʼanonel tixye aawe naq inkʼaʼ chik taawukʼ li haʼ li nakaltesink, ma naraj xyeebʼal aʼin naq tatruuq xkʼeebʼal saʼ laawichʼmul? Peʼyaal naq moko aʼan ta naraj xyeebʼal? Joʼkan naq, wi naqaj xpaabʼankil li chaqʼrabʼ aʼin tento naq maajunwa tqakʼe li kikʼ saʼ li qichʼmul, chi moko saʼ li qatibʼel.\n14, 15. Kʼaru tixbʼaanu jun laj paabʼanel wi tyeheʼq re naq tkamq wiʼ inkʼaʼ tixkʼul li kikʼ ut kʼaʼut naq tixbʼaanu aʼin?\n14 Abʼan, kʼaru tixbʼaanu laj paabʼanel wi tixkʼul jun nimla rahilal malaj tchoʼeʼq? Maare ebʼ laj bʼanonel teʼxye re naq tkamq wi inkʼaʼ tixkʼul li kikʼ. Laj paabʼanel inkʼaʼ naraj kamk xbʼaan naq oxloqʼ chiru li yuʼam, li nimla maatan li kixkʼe qe li Yos. Usta tixsume bʼaneʼk, abʼan inkʼaʼ tixkʼulubʼa li kikʼ.\n15 Ma tixqʼet raj li xchaqʼrabʼ li Yos laj paabʼanel re xnajtobʼresinkil li xyuʼam? Li Jesus kixye: «Xbʼaan naq ani naraj xkolbʼal li xyuʼam, taasachq chiru; ut li ani taasachq li xyuʼam chiru saʼ inkʼabʼaʼ, aʼan tixtaw xyuʼam» (Mateo 16:25). Yaal naq maajun qe naraj kamk. Abʼanan naru naqasach chi junajwa li qayuʼam wi naqaqʼet li xchaqʼrabʼ li Yos re naq inkʼaʼ tookamq. Joʼkan naq, us naq tqapaabʼ naq li xchaqʼrabʼ li Yos nokooxtenqʼa. Chʼolchʼo chiqu naq usta tookamq, li Yos tooxwaklesi wiʼ chik chi yoʼyo, ut tixkʼe wiʼ chik li qamaatan: li yuʼam (Juan 5:28, 29; Hebreos 11:6).\n16. Chanru nekeʼxkʼutbʼesi li nekeʼloqʼonink re li Yos naq nekeʼxpaabʼ li chaqʼrabʼ chirix li kikʼ?\n16 Ebʼ li nekeʼloqʼonink re li Yos nekeʼxkʼe xchʼool chi xpaabʼankil li chaqʼrabʼ chirix li kikʼ. Joʼkan naq inkʼaʼ nekeʼxtzaka, chi moko nekeʼroksi ta li kikʼ re xbʼanbʼal ribʼebʼ. * Chʼolchʼo chiruhebʼ laj paabʼanel naq li Jehobʼa naxnaw kʼaru us choʼq rehebʼ. Ma chʼolchʼo ajwiʼ chaawu laaʼat?\nCHANRU KIʼOKSIMANK LI KIKʼ?\n17. Chanru keʼroksi chaq li kikʼ ebʼ laj Israel?\n17 Li Jehobʼa kixchʼolobʼ saʼ li Xchaqʼrabʼ laj Moises naq jun ajwiʼ xyaalal wank re roksinkil li kikʼ. Ut naq kixchʼolobʼ chiruhebʼ laj Israel chanru tento teʼxloqʼoni ru, kixye: «Chixjunil li wank xyuʼam yoʼyo saʼ xkʼabʼaʼ li kikʼ ut laaʼin xinkʼe eere li xkikʼel saʼ xbʼeen li artal, re naq rikʼin li kikʼ aʼan texruuq laaʼex chi xkolbʼal rix leeyuʼam, xbʼaan naq li kikʼ natojok li xkolbʼal rix li yuʼamej» (Levítico 17:11). Naq ebʼ laj Israel keʼmaakobʼk chaq chiru li Jehobʼa, keʼxmayeja jun li xul ut keʼxkʼam li xkikʼel saʼ xnaʼaj li mayej saʼ li ochoch li kixyiibʼ laj Moises re xloqʼoninkil li Yos. Ut naq keʼxyiibʼ chiʼus li rochoch li Yos aran chik keʼxbʼaanu aʼin. Kaʼajwiʼ chi joʼkan kiʼoksimank chaq li kikʼ.\n18. Kʼaru li osobʼtesihom tooruuq xkʼulbʼal saʼ xkʼabʼaʼ li xkikʼel li Jesus?\n18 Saʼebʼ li qakutan, li nekeʼloqʼonink re li Yos inkʼaʼ nekeʼxyuʼami li Xchaqʼrabʼ laj Moises. Inkʼaʼ chik nokoomayejak, chi moko naqakʼam ta li xkikʼel li xul saʼ xnaʼaj li mayej (Hebreos 10:1). Joʼ chanru keʼroksi chaq li kikʼ ebʼ laj Israel, aʼan reetalil li nimla mayej li tixbʼaanu li Ralal li Yos. Saʼ li Tzolom 5, xqil naq li Jesus kixqʼaxtesi li xyuʼam. Chirix chik aʼan kisutqʼiik saʼ choxa ut kixqʼaxtesi chaq re li Yos li xkikʼel li kixhoy jun sut ajwiʼ saʼ qakʼabʼaʼ (Hebreos 9:11, 12). Saʼ xkʼabʼaʼ li xkikʼel li Jesus nakuyeʼk qamaak ut naru tqataw ajwiʼ li junelik yuʼam (Mateo 20:28; Juan 3:16). Joʼkan naq li xkikʼel li Jesus wank xwankil (1 Pedro 1:18, 19). Ut kaʼajwiʼ tookoleʼq wi naqapaabʼ naq li Jesus kixkʼe li xkikʼel saʼ qakʼabʼaʼ.\nChanru tqakʼutbʼesi naq oxloqʼ chiqu li yuʼam ut li kikʼ?\n19. Kʼaru tento tixbʼaanu laj paabʼanel re naq maakʼaʼaq li maak saʼ xbʼeen wiʼ wank ani inkʼaʼ tkoleʼq?\n19 Wi oxloqʼ chiqu naq li Yos kixkʼe qayuʼam, tqaye chi anchal qachʼool rehebʼ li qas qiitzʼin naq li Yos truuq xkʼeebʼal xyuʼamebʼ chi junelik wi teʼxpaabʼ naq li Jesus kikamk saʼ xkʼabʼaʼ. Abʼan tento naq tqabʼaanu li kʼanjel aʼin chi anchal qachʼool xbʼaan naq oxloqʼ ajwiʼ chiqu li xyuʼamebʼ li qas qiitzʼin (chaawil Ezequiel 3:17-21). Ut wi tqabʼaanu chiʼus li xkʼanjel li Yos tooruuq xyeebʼal joʼ kixye li Apostol Pablo: «Maakʼaʼ inmaak, wi wanq ta junaq eere inkʼaʼ taakoleʼq, xbʼaan naq inkʼaʼ xinxiwak chi xyeebʼal eere resil chixjunil li xnimal rajom li Yos» (Hechos 20:26, 27). Naq nokooʼaatinak chirix li Yos ut chirix li Rajom, naqakʼutbʼesi naq oxloqʼ chiqu li kikʼ ut li yuʼam.\ninkʼaʼ naqisihebʼ li kʼuulaʼal li toj maajiʼ nekeʼyoʼlaak\nnaqatzʼeqtaana li tzʼajn aj naʼlebʼ\nmaaʼani xikʼ naqil\n^ párr. 16 Wi taawaj chik xkomon li naʼlebʼ chirix li kikʼ, chaawil li tzolom bʼarwiʼ naxye «Opciones de calidad a la transfusión» re li tasal hu, ¿Cómo puede salvarle la vida la sangre?, rehebʼ laj Testiiw re li Jehobʼa.\nLi yuʼam aʼan li maatan kixkʼe qe li Yos (Salmo 36:10 [36:9, Wy]; Apocalipsis 4:11).\nOxloqʼ chiru li Jehobʼa li xyuʼamebʼ li kʼuulaʼal li toj maajiʼ nekeʼyoʼlaak (Éxodo 21:22, 23, TNM; Salmo 127:3).\nOxloqʼ chiqu li yuʼam joʼkan naq inkʼaʼ naqakʼe qibʼ saʼ rahilal ut inkʼaʼ naqatzaka li kikʼ (Deuteronomio 5:17; Hechos 15:28, 29).


Chanru Naqatenqʼahebʼ li Qech aj Paabʼanel naq Nachalk junaq li Nimla Rahilal?\nNaq nachalk junaq li nimla rahilal, ebʼ laj Testiiw re li Jehobʼa saʼ junpaat nekeʼxkʼuubʼ ribʼ re xtenqʼankilebʼ li rech aj paabʼanel li ra xeʼxkʼul. Ut naq nekeʼxkʼe xchʼool chi tenqʼank nekeʼxkʼutbʼesi naq nekeʼxra ribʼ chiribʼil ribʼ (Juan 13:34, 35; 1 Juan 3:17, 18). Chanru nokootenqʼank?\nNokootenqʼank rikʼin tumin. Naq kichalk jun nimla weʼej saʼ li tenamit Judea, li wankebʼ Antioquia keʼxtaqla tumin re xtenqʼankilebʼ li rech aj paabʼanel (Hechos 11:27-30). Ut saʼebʼ li qakutan, naq ebʼ li qech aj paabʼanel nekeʼxkʼul junaq li nimla rahilal, naqachʼutubʼ li tumin saʼ li qachʼuut re xtenqʼankilebʼ li ra xeʼxkʼul (2 Corintios 8:13-15).\nNokootenqʼank rikʼin kʼanjel. Ebʼ li cheekel winq li wankebʼ bʼarwiʼ xkʼulmank li nimla rahilal, nekeʼxsikʼ chixjunilebʼ li rech aj paabʼanel ut re xnawbʼal ma us wankebʼ. Ut ebʼ laj paabʼanel li xaqabʼanbʼilebʼ re tenqʼank naq nachalk junaq li rahilal, nekeʼxkʼuubʼ chanru tjekʼimanq li tzakahemq, li ukʼaʼ, li aqʼej, bʼar teʼkanaaq ut chanru teʼbʼaneʼq li ra xeʼxkʼul. Naabʼalebʼ laj Testiiw nekeʼxsikʼ chanru teʼwaʼaq ut bʼar teʼwarq xbʼaan naq nekeʼraj tzʼaqonk re xyiibʼankilebʼ rochoch li ra xeʼxkʼul malaj re xyiibʼankil ebʼ li Chʼutlebʼaal Kabʼl. Kʼaru natenqʼank rehebʼ laj Testiiw chi xkʼuubʼankil ribʼebʼ naq nachalk junaq li nimla rahilal? Li natenqʼank rehebʼ aʼan wank saʼ junajil joʼ aj paabʼanel ut saʼ xkʼabʼaʼ naq nekeʼxnaw kʼanjelak saʼ komonil. Ut wi naxkʼe ribʼ chiruhebʼ, nekeʼxtenqʼa ajwiʼ li maawaʼebʼ rech aj paabʼanel (Galatas 6:10).\nNaqakʼojobʼebʼ xchʼool rikʼin li Santil Hu. Li nekeʼxkʼul li nimla rahilal nekeʼraj xtawbʼal ani tkʼojobʼanq xchʼoolebʼ. Kaʼajwiʼ li Jehobʼa naxkʼojobʼ qachʼool naq wanko saʼ rahilal (2 Corintios 1:3, 4). Joʼkan naq chi anchal qachʼool naqakʼut chiruhebʼ li qas qiitzʼin naq chi seebʼ li Xʼawabʼejilal li Yos trisi chixjunil li rahilal li yooko xkʼulbʼal (Apocalipsis 21:4).\nKʼaru natenqʼank rehebʼ laj Testiiw chi xkʼuubʼankil ribʼebʼ saʼ junpaat naq nachalk junaq li nimla rahilal saʼ xbʼeenebʼ?\nChanru naqakʼojobʼebʼ xchʼool li nekeʼxkʼul junaq li nimla rahilal?\nChanru Nekeʼtenqʼank ebʼ laj Testiiw re li Jehobʼa naq Nachalk junaq li Nimla Rahilal?


Li Jesus nawakliik chi yoʼyo | Xnaʼlebʼ li Santil Hu rehebʼ li kokʼal\nLi Jesus nawakliik wiʼ chik chi yoʼyo\nNaq kamenaq chik li Jesus, jun li winq bʼihom li naxkʼabʼaʼi Jose kixpatzʼ xleseens re laj Pilato re risinkil li Jesus chiru li cheʼ. Laj Jose kixbʼat li Jesus saʼ tʼikr re liin, li qʼaxal chaabʼil, rikʼin sununkil bʼan, ut kixkʼe saʼ jun akʼ muqlebʼaal. Chirix chik aʼan, kixye naq ttolkʼosimanq jun li nimla pek re xtzʼapbʼal li rokebʼaal. Ebʼ li xbʼeenil aj tij keʼxye re laj Pilato: «Yook qakʼaʼuxl maare utan naq ebʼ li xtzolom li Jesus teʼrelqʼa li xjunxaqalil tojaʼ naq teʼxye naq xwakliik wiʼ chik chi yoʼyo». Joʼkan naq, laj Pilato kixye rehebʼ: «Tzʼapomaq chiʼus li rokebʼaal ut teekʼe aj kʼaakʼalehom re».\nNaq xnumeʼk oxibʼ kutan, toj eqʼla ebʼ li ixq xkohebʼ chi rilbʼal li muqlebʼaal. Aran xeʼxkʼe reetal naq tolkʼosinbʼil chik li pek, ut li muqlebʼaal teeto chik. Chisaʼ li muqlebʼaal wank chaq jun li anjel, li kixye rehebʼ: «Mexxuwak. Li Jesus xwakliik wiʼ chik chi yoʼyo. Yeehomaq rehebʼ li xtzolom naq xikaqebʼ Galilea chi xtawbʼal ribʼebʼ rikʼin».\nLi xMaria Magdalena xkoho saʼ junpaat chi xsikʼbʼal laj Pedro ut laj Juan. Kixye rehebʼ: «Inkʼaʼ naqanaw ani xkʼamok re li Jesus». Laj Pedro ut laj Juan xkohebʼ saʼ junpaat saʼ li muqlebʼaal. Naq keʼril naq maakʼaʼ xsaʼ, keʼsutqʼiik saʼ rochoch.\nChirix chik aʼan, li xMaria kisutqʼiik saʼ li muqlebʼaal. Ut chisaʼ kiril wiibʼ li anjel ut kixye rehebʼ: «Inkʼaʼ ninnaw bʼar xeʼxkʼam Linqaawaʼ». Tojaʼ naq, kiril jun li winq ut xkʼoxla naq laj ilol uutzʼuʼuj. Kixpatzʼ re: «Qawaʼ, bʼaanu usilal, ye we bʼar xaakanabʼ chaq». Naq li winq kixye re: «Maria!», aran kixkʼe reetal naq aʼan li Jesus. Li xMaria kixjap re chi xyeebʼal: «Tzolonel!», ut kixqʼalu li Jesus. Tojaʼ naq, kixye re: «Ye chaq rehebʼ li wiitzʼin naq xaawil wu». Saʼ aanil li xMaria xkoho xyeebʼal rehebʼ li tzolom naq kiril ru li Jesus.\nMoqon chik, saʼ li kutan ajwiʼ aʼan, wiibʼ rehebʼ li tzolom keʼelk chaq Jerusalen toj Emaus. Jun li winq kiʼok chi bʼeek chixkʼatqebʼ ut kixpatzʼ rehebʼ chirix kʼaru yookebʼ chi aatinak. Ebʼ li tzolom keʼxye re: «Ma toj maajiʼ aawabʼihom? Oxibʼ kutan anaqwan, ebʼ li xbʼeenil aj tij keʼxtaqla xkamsinkil li Jesus. Anaqwan wankebʼ li ixq yookebʼ xyeebʼal naq li Jesus yoʼyo». Li winq kixpatzʼ rehebʼ: «Ma inkʼaʼ nekeepaabʼ li xyeehomebʼ li propeet? Ebʼ li propeet keʼxye naq li Kriist tento tkamq ut chirix chik aʼan twakliiq wiʼ chik chi yoʼyo». Chirix chik aʼan, inkʼaʼ kixkanabʼ xchʼolobʼankil chiruhebʼ li naxye li Santil Hu. Naq keʼwulak Emaus, ebʼ li tzolom keʼxtzʼaama re, naq tkanaaq rikʼinebʼ. Naq yookebʼ chi waʼak re ewu, li Jesus kitijok chirix li wa, ut aran keʼxkʼe reetal ebʼ li tzolom naq li winq aʼin aʼan li Jesus. Tojaʼ naq sachamil chiruhebʼ.\nEbʼ li wiibʼ chi tzolom aʼin xkohebʼ Jerusalen saʼ aanil. Keʼwulak saʼ li ochoch bʼarwiʼ chʼutchʼukebʼ chaq ebʼ li Apostol ut keʼxseeraqʼi rehebʼ li xkʼulmank. Wankebʼ saʼ li ochoch aʼin naq li Jesus kutamil chiruhebʼ. Xbʼeenwa, ebʼ li Apostol inkʼaʼ nekeʼxpaabʼ naq aʼan li Jesus. Abʼan li Jesus kixye rehebʼ: «Ilomaq ebʼ li wuqʼ, chʼeʼomaqin. Tzʼiibʼanbʼil naq li Kriist twakliiq saʼ xyanqebʼ li kamenaq».\n«Laaʼin li bʼe, li yaal ut li yuʼam. Maaʼani naru nawulak rikʼin li Yuwaʼbʼej wi inkʼaʼ ta saʼ inkʼabʼaʼ» (Juan 14:6).\nEbʼ li patzʼom: Kʼaru kikʼulmank naq ebʼ li ixq keʼwulak saʼ li muqlebʼaal kamenaq? Kʼaru xkʼulmank saʼ xbʼehil Emaus?\nLi Jesus Kiwakliik wiʼ chik chi Yoʼyo


1 TIMOTEO 4 KEK - Li ma̱us aj musikˈej naxcˈut li - Bible Gateway\n1 TIMOTEO 4 Kekchi (KEK)\nLi ma̱us aj musikˈej naxcˈut li tijleb incˈaˈ ya̱l\n4 Li Santil Musikˈej naxcˈut li xya̱lal chi tzˈakal nak saˈ eb li cutan cha̱lel cuan li teˈxcanab xpa̱banquil li tijleb li tzˈakal ya̱l. Ut teˈbalakˈi̱k xban li tijleb li incˈaˈ ya̱l li nequeˈxqˈue li ma̱us aj musikˈej. 2 Ticˈtiˈ li nequeˈxcˈut eb laj balakˈ. Incˈaˈ chic nequeˈrecˈa nak incˈaˈ us yo̱queb. Chanchan nak cˈatbil riqˈuin chˈi̱chˈ lix cˈaˈuxeb xban li ticˈtiˈ li nequeˈxye. Joˈcan nak incˈaˈ nequeˈxqˈue retal nak incˈaˈ us yo̱queb chixba̱nunquil. 3 Eb aˈan nequeˈxye nak incˈaˈ us li sumla̱c ut nequeˈxye ajcuiˈ nak cuan li tzacae̱mk incˈaˈ us xtzacanquil. Abanan moco ya̱l ta li nequeˈxye. Li Dios quiqˈuehoc re li tzacae̱mk aˈin re nak ta̱tzaca̱k. Ut la̱o aj pa̱banel li nakanau li xya̱lal, nakatzaca ut nakabantioxi chiru li Dios nak quixqˈue ke li katzacae̱mk. 4 Chixjunil li quixyoˈobtesi li Dios, aˈan cha̱bil. Ma̱cˈaˈ xtzˈekta̱nanquil. Nakabantioxi chiru li Dios ut nakatzaca. 5 Ma̱cˈaˈ xtzˈekta̱nanquil xban nak li Dios quixye nak us xtzacanquil ut xban nak nocotijoc saˈ xbe̱n. Joˈcan nak osobtesinbil chic xban.\nQuiqˈueheˈ xnaˈleb laj Timoteo re nak ta̱cua̱nk saˈ ti̱quilal\n6 At Timoteo, cui nacachˈolob xya̱lal li tijleb aˈin chiruheb laj pa̱banel, la̱akat jun cha̱bil aj cˈanjel chiru li Jesucristo. Ut la̱at yo̱kat chi qˈui̱c saˈ la̱ pa̱ba̱l riqˈuin li xya̱lal ut riqˈuin li cha̱bil tijleb li yo̱cat chixpa̱banquil. 7 Chatzˈekta̱na chi jun aj cua chixjunil li najter serakˈ li yal to̱ntil naˈleb naxye, li ma̱cˈaˈ na‑oc cuiˈ. Ut qˈue a̱chˈo̱l chixba̱nunquil li cˈaˈru naraj li Dios. 8 Nayeman nak us nak takatzol kib chixchˈolaninquil kib re nak cauhako. Abanan li kˈaxal cuiˈchic lokˈ aˈan xtzolbal kib re nak cauhak kachˈo̱l saˈ li kapa̱ba̱l xban nak riqˈuin li kapa̱ba̱l cuan li rusilal li Dios kiqˈuin anakcuan arin saˈ ruchichˈochˈ ut cua̱nk ajcuiˈ li kayuˈam chi junelic. 9 Relic chi ya̱l nak aˈan li tzˈakal xya̱lal li yo̱quin chixyebal, ut chixjunileb taxak teˈpa̱ba̱nk re. 10 Xban nak li yoˈyo̱quil Dios, aˈan li kayoˈon, joˈcan nak yo̱co xyalbal kakˈe chi cˈanjelac chiru. Aˈan naxyechiˈi li colba‑ib reheb chixjunileb. Abanan, caˈaj cuiˈ li ani teˈpa̱ba̱nk re, aˈaneb li teˈcolekˈ. 11 Aˈan aˈin li tijleb li ta̱cˈut chiruheb la̱ cuech aj pa̱banelil. Ta̱chˈolob lix ya̱lal chiruheb. 12 Ut la̱at, at Timoteo, chatcua̱nk saˈ xya̱lal ut chat‑a̱tinak saˈ xya̱lal. Charaheb la̱ cuas a̱cui̱tzˈin. Cauhak taxak a̱chˈo̱l saˈ la̱ pa̱ba̱l ut ti̱cak taxak la̱ yuˈam. Joˈcan taxak ta̱ba̱nu re nak ma̱ ani chitzˈekta̱na̱nk a̱cue xban la̱ sa̱jilal. Cheˈxtzol ban ribeb a̱cuiqˈuin xban nak yo̱kat chixcˈambaleb xbe saˈ ti̱quilal. 13 Roybeninquil tincuulak e̱riqˈuin, qˈue a̱chˈo̱l chi rilbal xsaˈ li Santil Hu chiruheb laj pa̱banel. Qˈueheb xnaˈleb ut ta̱chˈolob xya̱lal chiruheb. 14 Chaqˈue taxak a̱chˈo̱l chi cˈanjelac joˈ quiqˈueheˈ a̱cue xban li Dios. Li cˈanjel aˈin qˈuebil a̱cue nak eb li profeta queˈa̱tinac cha̱cuix ut nak eb laj cˈamol be saˈ xya̱nkeb laj pa̱banel queˈxqˈue li rukˈeb saˈ a̱be̱n. 15 Qˈue a̱chˈo̱l chixba̱nunquil chixjunil li xinye a̱cue re nak chixjunileb teˈxqˈue retal nak ti̱c la̱ yuˈam ut teˈxqˈue ajcuiˈ retal nak us yo̱ chi e̱lc li cˈanjel yo̱cat chixba̱nunquil. 16 Qˈue retal chi us li cˈaˈru ta̱ba̱nu joˈ ajcuiˈ li cˈaˈru ta̱tzoleb cuiˈ. Cui ta̱ba̱nu chi joˈcan, tatcolekˈ la̱at ut teˈcolekˈ ajcuiˈ li ani teˈabi̱nk re li cˈaˈru ta̱ye.


Jun akʼ naʼlebʼ choʼq re li chʼutam saʼ tiikil xamaan\nXCHAQʼALIL RU LI RAATIN LI YOS Qasikʼaq li Jehobʼa naq toj maajiʼ nawulak xkutankil li xjosqʼil\nXCHAQʼALIL RU LI RAATIN LI YOS Teʼxchap li raqʼ jun li winq aj Judiiy\nQAYUʼAM JOʼ AJ PAABʼANEL Tzol chiʼus li puktesink: Sikʼ chixjunilebʼ li poyanam saʼ laateep\nXCHAQʼALIL RU LI RAATIN LI YOS Mat-elk saʼ «xtaqʼahil li tzuul»\nQAYUʼAM JOʼ AJ PAABʼANEL Jun akʼ naʼlebʼ choʼq re li chʼutam saʼ tiikil xamaan\nXCHAQʼALIL RU LI RAATIN LI YOS Ma nawulak chiru li Jehobʼa laasumlajik?\nQAYUʼAM JOʼ AJ PAABʼANEL Chanru nakaanaw naq rahok?\nXhuhil li qachʼutam | Diciembre 2017\nCHAAWIL SAʼ Abua Aja Bashkir Changana (Mozambique) Chinese Cantonese (Simplified) Kabuverdianu Pidgin (Cameroon) Q’eqchi’ Romany (Serbia) Sesotho (South Africa) abui acholi afrikáans albanés alemán alur amárico armenio asamés ateso aucano aymara azerí azerí (alfabeto cirílico) bajo alemán bambara bassa de camerún batak (karo) batak (simalungun) batak (toba) baulé becol belize kriol bengalí biak birmano bislama boulou búlgaro cakchiquel camboyano catalán cebuano chavacano checo chichewa chino (tradicional) chino cantonés chino simplificado chitonga chitonga (zimbabwe) chitumbuka chiyao chokue chol chuabo chuvash cibemba cinamwanga cingalés citonga congo coreano criollo de las seychelles criollo haitiano criollo mauriciano criollo portugués croata dangme danés dayak ngaju digor diula duala edo efik embunda endebele endebele de Zimbabue endonga endáu enzema eslovaco esloveno español estonio ewé feroés finlandés fiyiano fon francés ga galician galés garífuna georgiano gokana griego groenlandés guaraní gujarati gun hausa hebreo herero hiligaynon hindi hmong holandés húngaro iban ibanag ibinda ibo ilocano indonesio inglés ishan islandés isoko italiano japonés javanese kabiye kachin kannada kaonde kayin sgaw kazajo khana kikamba kikongo kikuyu kiluba kimbundu kiniaruanda kipende kirguís kiribatiano kirundi kisi kisonge konkani (alfabeto latino) krio kurdo kurdo (alfabeto latino) kurdo kurmanyí del Cáucaso kwangalí kwanyama kyangonde lao lenguaje de señas brasileño lenie letón lhukonzo lifu lingala lituano lomue luganda lunda luo luvale macedonio macua malayo malayálam malgache maltés mam mambue-lungu mapudungún maratí maya mazateco de Huautla mendé mingreliano mixe mixteco de guerrero mizo mongol more navajo nepalés ngäbere (o guaymí) nias niueano noruego nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla okpe oriyá oromo osético otetela otomí del valle del Mezquital pangasinán panjabí papiamento de curazao persa pidgin de las islas salomón pidgin nigeriano polaco ponapés portugués portugués europeo purépecha quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quiché rarotongués romaní de Macedonia (alfabeto cirílico) romaní de macedonia romaní del sur de Grecia rumano runyankore ruso rutoro samoano sango sanguir saramacano sena sena serbio serbio (alfabeto latino) sesoto shona sidama silozi sranangtongo suajili suajili del congo suati sueco sundanés tagalo tahitiano tai tamil tandroy tankarana tarahumara tayik telugu tetum tigriña tivo tlapaneco tojolabal tok pisin tongano totonaco tseltal tshiluba tsonga tsotsil tsuana turco turcomano tuvaluano twi tártaro ucraniano uhobo uigur (alfabeto cirílico) umbundú urdu uruund uzbeko valenciano vascuence vendal vezo vietnamita wallisiano waray-waray wayuunaiki wolaita xhosa xitshwa yoruba zandé zapoteco del istmo zapoteco re lachiguiri zulú árabe ñanya ñemba\nChalen li po Enero 2018, saʼ li chʼutam re tiikil xamaan ttzʼilmanq rix li xyaalalil li naʼlebʼ, ebʼ li jalam u ut ebʼ li bʼideo li xʼelk re tzolok re li Traducción del Nuevo Mundo de las Santas Escrituras (nwtsty), li wank saʼ jw.org, usta toj maajiʼ naʼelk saʼ li qaatinobʼaal. Relik chi yaal naq aʼin tooxtenqʼa naq tqakʼubʼ qibʼ choʼq re li chʼutam. Jwal chaabʼil wiʼ chik xbʼaan naq tooxkʼe chiʼus chixkʼatq li Jehobʼa, li Qayuwaʼ li jwal nokooxra.\nXYAALALIL LI NAʼLEBʼ RE TZOLOK\nAʼin naxkʼe xtzʼaqobʼ li naʼlebʼ saʼ naabʼal li raqal li Santil Hu chirix junaq li tenamit, li xnimal ut li raatinobʼaal.\nMateo 12:20, Traducción del Nuevo Mundo, TNM\nLi noqʼ re liin li yook xsibʼel: Ebʼ li xnaʼaj li xaml re xkutanobʼresinkil chaq ebʼ li ochoch yiibʼanbʼilebʼ rikʼin chʼochʼil sekʼ ut kʼebʼil chisaʼ aseeʼit re oliibʼ. Naq li aseeʼit nataqeʼk chiru li noqʼ, naloch xxamlel. Li aatin saʼ Griego li xkʼemank choʼq «noqʼ re liin li yook xsibʼel» maare naraj xyeebʼal naq li noqʼ naʼelk xsibʼel xbʼaan naq toj tiq bʼayaq usta li xxamlel yook chi chupk malaj ak chupchu. Joʼ naxye li propesiiy re Isaias 42:3, li Jesus ttoqʼobʼanq u; aʼan maajunwa tixchup xxamlel li roybʼenihom li nebʼaʼ ut yook chi rahobʼtesiik.\nTzʼaqal yaal; relik chi yaal: Li aatin Amén saʼ Griego li isinbʼil chaq saʼ li aatin amén saʼ Hebreo naraj xyeebʼal «joʼkan taxaq» malaj «yaal tzʼaqal». Li Jesus junelik kiroksi li aatin aʼin re xkʼutbʼal junaq li yaal, junaq li yeechiʼom malaj junaq li propesiiy. Chi joʼkan kixkʼutbʼesi naq li raatin yaal ut paabʼajel. Naq li Jesus kiʼaatinak chirix aʼin kiroksi ebʼ li aatin «relik chi yaal» malaj «joʼkan taxaq» chi joʼkaʼin kaʼajwiʼ saʼ li Santil Hu natawmank. Naq wank wiibʼ sut saʼ reqaj ribʼ (joʼkan taxaq joʼkan taxaq), joʼ tzʼiibʼanbʼil saʼ li hu Juan, li aatin aʼin li kiroksi li Jesus naraj xyeebʼal «relik chi yaal» (Jn 1:51).\nEBʼ LI JALAM U UT EBʼ LI BʼIDEO\nEbʼ li jalam u, ebʼ li eetalil, ebʼ li bʼideo chi maakʼaʼ xyaabʼ ut ebʼ li bʼideo li yal juchʼinbʼil ru li naxkʼut ebʼ li naʼlebʼ li wank saʼ li Santil Hu.\nBetfague, li tzuul Olivo ut Jerusalen\nLi chʼina bʼideo aʼin naxkʼut jun li bʼe saʼ relebʼl saqʼe re wulak Jerusalen chalen et-Tur joʼ nanawmank ru anaqwan, nakʼoxlamank naq, xweent Betfague li naxye li Santil Hu, toj saʼ jun rehebʼ li xnimal ru li tzuul Olivo. Li naʼaj Betania wank saʼ relebʼl saqʼe re Betfague, saʼ relebʼl saqʼe re li tzuul Olivo. Naq nekeʼwulak chaq Jerusalen, li Jesus ut ebʼ li xtzolom kʼaynaqebʼ chi xnumsinkil li qʼoqyink aran Betania. Saʼebʼ li qakutan li naʼaj aʼin natawmank saʼ li tenamit el-Ázariyeh (El Éizariya), li kʼabʼaʼej aʼin wank saʼ Arabe ut naraj xyeebʼal «Li xnaʼaj laj Lazaro». Naqanaw naq li Jesus kihilank saʼ rochoch li xMarta, li xMaria ut laj Lazaro (Mt 21:17; Mr 11:11; Lu 21:37; Jn 11:1). Naq li Jesus naxik Jerusalen naʼelk chaq saʼ li ochoch aʼin, maare li bʼe li kixchap chaq chanchan joʼ nakʼutunk saʼ li bʼideo. Saʼ li 9 re Nisan re li chihabʼ 33, naq li Jesus kinumeʼk saʼ li tzuul Olivo saʼ xbʼeen jun li chʼina kawaay kixchap xbʼehil Jerusalen, maare kixtiika li bʼe chalen Betfague.\nXbʼehil Betania toj Betfague\nXtzuul li rochoch li Yos\nXbʼaqel jun li rit-oq qʼeqʼo rikʼin jun li klaʼuux\nAʼin xjalam u xbʼaqel jun li rit-oq li qʼeqʼo rikʼin jun li klaʼuux li naxbʼis 11,5 sentimetros (4,5 pulgadas) li xnajtil roq. Li tzʼaqal bʼaqel, kitawmank saʼ xqʼehil ebʼ laj Roma, kitawmank saʼ li chihabʼ 1968 saʼ jun rehebʼ li bʼekok saʼ relebʼl iqʼ re Jerusalen ut naxkʼut naq li xeʼkamsiik chaq maare xeʼklaʼuuxiik re xnatbʼalebʼ chiru oqech. Li klaʼuux aʼin chanchan tana li kiʼoksimank naq ebʼ laj puubʼ re Roma keʼxkʼe li Jesus chiru cheʼ. Li xbʼaqel li rit-oq kitawmank saʼ jun li kaaxil pek li kiʼoksimank re xkʼebʼal ebʼ li chaqi bʼaq re jun li poyanam naq ak xqʼa xtibʼel. Aʼin naxkʼut naq li kamsinbʼil chiru cheʼ naru namuqeʼk saʼ xyaalal (Mt 27:35).\nXHUHIL LI QACH’UTAM Diciembre 2017


Ma ak Rosoʼjik li Kutan? Ma yook chi kʼulmank? | Kʼaru naxchʼolobʼ?\nMa Wanko saʼ «Rosoʼjikebʼ li Kutan»?\nKʼaru naxye li Santil Hu chirix li tkʼulmanq saʼ rosoʼjik li kutan?\nChanruhaqebʼ li xnaʼlebʼ li qas qiitzʼin saʼ «rosoʼjikebʼ li kutan»?\nKʼaru rusilal tkʼulmanq saʼ «rosoʼjikebʼ li kutan»?\n1. Bʼar naqataw resil li tkʼulmanq saʼ li kutan chaalel?\nMAARE nakaakʼoxla kʼaru tawiʼ tkʼulmanq rikʼin li ruuchichʼochʼ naq nakaawil saʼ li kaxmu ut naq nakaawabʼi saʼ li raay chixjunil li maaʼusilal. Maaʼani nanawok re joqʼe tchalq junaq li rahilal saʼ qabʼeen (Santiago 4:14). Abʼan, kaʼajwiʼ li Jehobʼa naxnaw chixjunil li tkʼulmanq (Isaías 46:10). Chalen chaq saʼ li najter qʼe kutan ak wank chaq saʼ li Santil Hu chixjunil li chʼaʼajkilal li tkʼulmanq saʼebʼ li qakutan ut li osobʼtesink li tixkʼam chaq li Yos saʼ li kutan chaalel.\n2, 3. Kʼaru keʼraj xnawbʼal li xtzolom li Jesus ut kʼaru kixye li Jesus rehebʼ?\n2 Li Jesus kiʼaatinak chirix li Xnimajwal Awabʼejilal li Yos. Li awabʼejilal aʼin trisi chixjunil li maaʼusilal ut tixchʼinaʼusa li Ruuchichʼochʼ (Lucas 4:43). Ebʼ li keʼabʼink re li Jesus keʼraj xnawbʼal joqʼe tzʼaqal tchalq li Awabʼejilal aʼin. Joʼkan naq ebʼ li xtzolom keʼxye re: «Kʼaru reetalil laachalik ut li rosoʼjik li ruuchichʼochʼ» (Mateo 24:3). Li Jesus kixye rehebʼ naq kaʼajwiʼ li Jehobʼa naxnaw joqʼe tzʼaqal tchalq li rosoʼjik (Mateo 24:36). Kixye ajwiʼ li tkʼulmanq naq yooq chaq chi nachʼok li Xʼawabʼejilal li Yos re naq tixkʼam chaq li tuqtuukilal ut li sahilal arin saʼ Ruuchichʼochʼ. Chixjunil li kixye chaq li Jesus yook chi kʼulmank anaqwan.\n3 Re xnawbʼal naq wanko saʼ «rosoʼjik li ruuchichʼochʼ», xbʼeenwa aatinaqo chirix jun li nimla yalok li kooxkʼe saʼ chʼaʼajkilal. Li yalok aʼin kiwank chaq saʼ choxa joʼkan naq maajun li qas qiitzʼin kiʼilok re.\nKIWANK LI YALOK SAʼ CHOXA\n4, 5. a) Kʼaru kikʼulmank saʼ choxa naq ak yook chaq chi awabʼejink li Jesus? b) Kʼaru naxchʼolobʼ Apocalipsis 12:12 chirix li yalok li kiwank chaq saʼ choxa?\n4 Saʼ li Tzolom 8 xqatzol naq saʼ li chihabʼ 1914 li Jesus kiʼok chi awabʼejink saʼ choxa (chaawil Daniel 7:13, 14). Ak kʼeebʼil re li Jesus li wankilal re awabʼejink naq «kitiklaak jun li nimla yalok u saʼ choxa: laj Miguel [aʼan jun chik li xkʼabʼaʼ li Jesus] rochbʼeenebʼ li xʼanjel keʼxyal xmetzʼew rikʼin li nimla kʼantiʼ [laj Tza]. Keʼyalok ajwiʼ ebʼ li nimla xul rochbʼeenebʼ li xʼanjel». * Laj Tza ut ebʼ li maaʼus aj musiqʼej keʼqʼaxeʼk ru saʼ li yalok ut keʼkuteʼk chaq saʼ Ruuchichʼochʼ. Ebʼ li anjel keʼsahoʼk saʼ xchʼool naq laj Tza ut ebʼ li maaʼus aj musiqʼej keʼisiik saʼ choxa ut keʼkuteʼk chaq saʼ ruuchichʼochʼ. Abʼan ebʼ li qas qiitzʼin moko keʼsahoʼk ta saʼ xchʼool. Joʼkan naq li Santil Hu naxye: «Ra chaalel saʼ eebʼeen laaʼex li ruuchichʼochʼ ut palaw, xbʼaan naq laj tza xkubʼeek eerikʼin chi kʼajoʼ xjosqʼil: naxnaw naq ajlanbʼil kutan aj chik taawanq» (Apocalipsis 12:7, 9, 12).\n5 Naq kitikla li yalok u saʼ choxa, kinumtaak xjosqʼil laj Tza ut kixkʼam chaq li chʼaʼajkilal saʼ xbʼeenebʼ li qas qiitzʼin. Ak wanko saʼebʼ li kutan aʼin ut «ajlanbʼil kutan» aj chik twanq li maaʼusilal. Ut laj Tza naxnaw naq osoʼk re chixjunil li maaʼusilal. Li Santil Hu naxye naq aʼin «rosoʼjikebʼ li kutan» (2 Timoteo 3:1). Nasahoʼk saʼ qachʼool xnawbʼal naq li Yos chi seebʼ trisi li xwankil laj Tza saʼ xbʼeen li Ruuchichʼochʼ! Saʼ li Santil Hu wank wiibʼ oxibʼ li naʼlebʼ li naxkʼutbʼesi naq wanko saʼ rosoʼjik li kutan ut naq chi seebʼ li Xnimajwal Awabʼejilal li Yos tixkʼam chaq naabʼal li osobʼtesink saʼ xbʼeenebʼ li nekeʼxra li Jehobʼa. Anaqwan qilaq kaahibʼ rehebʼ li eetalil li kixye li Jesus naq tkʼulmanq saʼebʼ li qakutan.\nTWANQ XNINQAL RU EETALIL SAʼ ROSOʼJIK LI KUTAN\n6, 7. Chanru yook chi tzʼaqlok ru saʼebʼ li qakutan li kixye chaq li Jesus chirix li yalok u ut li weʼej?\n6 «Teʼwaklijeʼq chi xkamsinkil ribʼebʼ tenamit rikʼin jalan chik tenamit, li awabʼej rikʼin jalan chik awabʼej.» (Mateo 24:7.) Chiruhebʼ li 100 chihabʼ li toj xeʼnumeʼk kʼajoʼ xkʼihal li poyanam xeʼkamk xbʼaanebʼ li yalok. Jun li winq re li tenamit Gran Bretaña kixye: «Chiru li jun siʼeent chihabʼ li toj xeʼnumeʼk, naabʼalebʼ keʼkamk saʼ li yalok. [...] Chiruhebʼ li chihabʼ aʼin junelik kiwank li yalok. Abʼan kiwank xqʼehil naq keʼxkanabʼ yalok ut moko najt ta keʼwank chi joʼkan». Joʼkan ajwiʼ li molam Worldwatch, re li tenamit Estados Unidos, naxye: «Naxqʼax roxil li kamk li kiwank chaq saʼebʼ li chihabʼ 1900 toj saʼ li chihabʼ 2000, chiru li kiwank saʼebʼ li chihabʼ 1 toj saʼ li chihabʼ 1899». Naxqʼax ru jun siʼeent chi miyon keʼkamk xbʼaan li yalok chalen chaq li chihabʼ 1914. Joʼkan naq, naabʼalebʼ li qas qiitzʼin maakʼaʼebʼ chik xkomon ut maare joʼkan ajwiʼ xaakʼul laaʼat.\n7 «Taawanjeʼq weʼej.» (Mateo 24:7.) Jun chʼuut chi winq xeʼxtzʼil rix naq xnumtaak li tzakahemq chiru li 30 chihabʼ li ak xeʼnumeʼk. Usta naabʼal li tzakahemq, xnumtaak li weʼej. Naabʼalebʼ li qas qiitzʼin maakʼaʼebʼ xchʼochʼ re awk. Wankebʼ maakʼaʼebʼ xtumin re xloqʼbʼal xtzakahemq. Ut saʼebʼ li xninqal ru tenamit moko natzʼaqlok ta xtuminebʼ li qas qiitzʼin, joʼkan naq raasa nekeʼxnumsi li kutan. Ut naabʼalebʼ yookebʼ chi kamk xbʼaan weʼej. Li molam Organización Mundial de la Salud naxchʼolobʼ naq jun rehebʼ li xyaalal naq nekeʼkamk li kokʼal aʼan li weʼej. Ut numenaq oobʼ miyon chi kokʼal nekeʼkamk rajlal chihabʼ.\n8, 9. Kʼaru naxkʼutbʼesi naq xtzʼaqlok ru li naxye li Santil Hu chirix li nimla hiik ut ebʼ li yajel?\n8 «Talajeʼwanq ninqi hiik.» (Lucas 21:11.) Jun chʼuut chi winq re Estados Unidos nekeʼxkʼoxla naq rajlal chihabʼ twanq tana 19 chi nimla hiik, ut xbʼaan xkawil teʼtʼanoq ochoch. Ut rikʼin li ak xtzʼilmank chaq naxkʼutbʼesi naq saʼ xkʼabʼaʼ ebʼ li nimla hiik chalen chaq li chihabʼ 1900 xeʼkamjeʼk numenaq wiibʼ miyon. Joʼkan naq jun li tasal hu kixye chirix aʼin: «Usta ebʼ li winq yookebʼ xsikʼbʼal chanru teʼxbʼaanu re naq moko naabʼalebʼ ta chik teʼkamq xbʼaanebʼ li hiik, abʼan moko nekeʼxnaw ta chanru teʼxbʼaanu».\n9 «Taawanjeʼq [...] yajel.» (Lucas 21:11.) Naabʼalebʼ li qas qiitzʼin yajebʼ, usta yookebʼ xtawbʼal xbʼanol ebʼ li yajel. Jun li tasal hu naxye naq saʼebʼ li qakutan wank 20 li yajel nawbʼilebʼ ru joʼ li raxkehobʼ, li numesaʼ haʼxaʼaw ut li xyajel li pospoʼoy. Ut wankebʼ ajwiʼ li yajel chʼaʼaj xkʼirtasinkil. Joʼkan ajwiʼ, wank 30 chi yajel toj kemoq chaq. Ut wankebʼ li yajel nekeʼkamsink xbʼaan naq inkʼaʼ natawmank xbʼanol.\nCHANRUHAQEBʼ LI POYANAM SAʼ ROSOʼJIK LI KUTAN?\n10. Kʼaru kixye li Apostol Pablo saʼ 2 Timoteo 3:1-5 ut ma joʼkan ebʼ li xnaʼlebʼ li qas qiitzʼin saʼebʼ li qakutan?\n10 Li Santil Hu naxye naq saʼ rosoʼjik li kutan twanq li yalok u, li weʼej ut li nimla hiik. Naxye ajwiʼ chanruhaqebʼ li xnaʼlebʼ li qas qiitzʼin. Nayeemank qe: «Saʼ rosoʼjikebʼ li kutan wank honal qʼaxal chʼaʼajkaq xnumsinkil» (chaawil 2 Timoteo 3:1-5). Aʼin wiibʼ oxibʼ rehebʼ li naʼlebʼ li kiʼaatinak wiʼ li Apostol Pablo:\njunes rehebʼ teʼraj\nteʼxrahi ru li tumin\naj qʼetolaqebʼ raatin xnaʼ xyuwaʼ\nteʼxtzʼeqtaana li paabʼank\ninkʼaʼ chik teʼxrahatq ribʼ\ninkʼaʼ teʼxkuy ribʼ\naʼ chik xsahilal li ruuchichʼochʼ teʼrataw chiru xraabʼal li Yos\naj paabʼanelebʼ naq teʼxbʼaanu ribʼ, aʼut teʼxtzʼeqtaana li us\n11. Kʼaru teʼxkʼul li maaʼusebʼ xnaʼlebʼ?\n11 Joʼkanebʼ tana ebʼ li qas qiitzʼin saʼ laakʼalebʼaal malaj saʼ laatenamit xbʼaan naq yalaq bʼar wank li yiibʼru aj naʼlebʼ. Aʼin naxkʼutbʼesi naq li Yos chi seebʼ trisi li maaʼusilal. Li Santil Hu naxye: «Us ta wanqebʼ li inkʼaʼ usebʼ xchʼool kamaʼ li rax pim ut teʼkʼihanq li nekeʼbʼaanunk maaʼusilal, abʼanan teʼsacheʼq chi junajwa» (Salmo 92:8 [92:7, Wy]).\nWANQ LI OSOBʼTESINK SAʼ ROSOʼJIK LI KUTAN\n12, 13. Kʼaru li eetalil nakʼutbʼesink re naq li Raatin li Yos wank xtzʼaqobʼ «saʼ rosoʼjik li kutan» aʼin?\n12 Saʼebʼ li qakutan wank naabʼal li chʼaʼajkilal ut aʼan tzʼaqal kixye li Santil Hu chirix li rosoʼjik li kutan. Usta wank li chʼaʼajkilal, li xtenamit li Jehobʼa tixtaw rusilal ebʼ li kutan aʼin.\n13 Twanq «xtzʼaqobʼ li xnaʼlebʼebʼ» chirix li Raatin li Yos. Abʼan, joqʼe ttzʼaqloq ru li aatin aʼin? Laj Daniel, jun aj kʼanjel chiru li Yos, kixye naq tkʼulmanq «saʼ rosoʼjikebʼ li kutan» (Daniel 12:4). Chalen chaq li chihabʼ 1914 li Jehobʼa yook xtenqʼankilebʼ li nekeʼraj xtawbʼal ru li naxye li Santil Hu. Joʼ li xkʼabʼaʼ li Yos, li Rajom, li xkamik li Jesus, chanru wankebʼ li kamenaq ut chirix li wakliik wiʼ chik chi yoʼyo. Joʼkan ajwiʼ, li nekeʼloqʼonink re li Jehobʼa nekeʼxtzol wank joʼ naraj li Yos ut chi joʼkan nekeʼxkʼe xloqʼal li Yos. Nekeʼxtaw ajwiʼ ru chiʼus kʼaru li Xnimajwal Awabʼejilal li Yos ut chanru tixkʼam chaq li osobʼtesink saʼ xbʼeen li Ruuchichʼochʼ. Kʼaru nekeʼxbʼaanu rikʼin chixjunil li nekeʼxtzol? Li patzʼom aʼin naxkʼut chiqu naq yook chi tzʼaqlok ru saʼebʼ li qakutan jun chik li eetalil li naxye li Santil Hu.\nTpuktesimanq li chaabʼil esilal saʼ chixjunil li Ruuchichʼochʼ (Mateo 24:14)\n14. Toj bʼar yook chi kʼeemank resil li chaabʼil esilal ut ani yookebʼ xbʼaanunkil li kʼanjel aʼin?\n14 ‹Tpuktesimanq li chaabʼil esilal aʼin chirix li Xnimajwal Awabʼejilal li Yos saʼ chixjunil li Ruuchichʼochʼ›. Li Jesus kixye naq aʼin tkʼulmanq saʼ «rosoʼjik li ruuchichʼochʼ» malaj rosoʼjik li kutan (chaawil Mateo 24:3, 14). Saʼ chixjunil li Ruuchichʼochʼ yook chi puktesimank li chaabʼil esilal chirix li Xnimajwal Awabʼejilal li Yos. Li chaabʼil esil aʼin, naxchʼolobʼ kʼaru tixbʼaanu li Xʼawabʼejilal li Yos ut chanru tooruuq xkʼulbʼal li osobʼtesink li tixkʼam chaq. Naxqʼax ru 230 chi tenamit ut natawmank chi siʼeent li aatinobʼaal bʼarwiʼ yook chi kʼeemank resil li chaabʼil esilal. Naabʼalebʼ laj Testiiw chalenaqebʼ saʼ jalan jalanq chi tenamit, chi teep, chi kʼalebʼaal ut chi aatinobʼaal. Nekeʼxkʼe xchʼool chi xpuktesinkil li chaabʼil esilal chirix li Xnimajwal Awabʼejilal li Yos (Apocalipsis 7:9). Joʼkan ajwiʼ, nekeʼxtzol li qas qiitzʼin chirix li Santil Hu. Nasahoʼk saʼ qachʼool chi rilbʼal chanru yook chi tzʼaqlok ru li naxye li Santil Hu chirix xpuktesinkil li chaabʼil esilal, usta «xikʼ» nekeʼileʼk laj paabʼanel joʼ kixye chaq li Jesus (Lucas 21:17).\nKʼARU RAJ TENTO TAABʼAANU RIKʼIN LAAYUʼAM?\n15. a) Ma nakaapaabʼ naq wanko saʼ rosoʼjik li kutan ut kʼaʼut nakaakʼoxla aʼan? b) Kʼaru xyaalal «li rosoʼjik» choʼq rehebʼ li yooqebʼ xqʼetbʼal xchaqʼrabʼ li Jehobʼa ut choʼq rehebʼ li yooqebʼ xpaabʼankil?\n15 Saʼ li qakutan yook chi tzʼaqlok ru li naxye li Santil Hu. Ut laaʼat, ma nakaapaabʼ naq wanko saʼ rosoʼjik li kutan? Naq ak xpuktesimank li chaabʼil esilal joʼ naraj li Yos, tchalq li «rosoʼjik» (Mateo 24:14). Li «rosoʼjik» aʼan xqʼehil naq li Yos tixsach chixjunil li maaʼusilal saʼ xbʼeen li Ruuchichʼochʼ. Saʼ xkʼabʼaʼ li Jesus ut ebʼ li xʼanjel teʼsacheʼq li nekeʼxqʼet li xchaqʼrabʼ li Yos (2 Tesalonicenses 1:6-9). Laj Tza ut ebʼ li maaʼus aj musiqʼej inkʼaʼ chik teʼxbʼalaqʼi li tenamit. Chirix chik aʼan li Xnimajwal Awabʼejilal li Yos tixkʼam chaq li osobʼtesink saʼ xbʼeenebʼ li nekeʼpaabʼank re (Apocalipsis 20:1-3; 21:3-5).\n16. Kʼaru raj tento yookat xbʼaanunkil saʼebʼ li qakutan?\n16 Yook chaq chi nachʼok li rosoʼjik li maaʼusilal, joʼkan naq tento tqakʼoxla: «Kʼaru raj us tinbʼaanu saʼ linyuʼam?». Us raj naq maajunwa tqakanabʼ tzolok chirix li Jehobʼa ut xtzolbʼal li naxye qe (Juan 17:3). Kʼe aachʼool chi xtzolbʼal li naxye li Santil Hu. Kʼaytesi aawibʼ chi wulak saʼebʼ li chʼutam rikʼinebʼ li nekeʼxkʼe xchʼool chi xbʼaanunkil li Rajom li Jehobʼa (chaawil Hebreos 10:24, 25). Taanaw ru li Jehobʼa rikʼin xtzolbʼal li Raatin ut jal aanaʼlebʼ re naq sahaq saʼ xchʼool (Santiago 4:8).\n17. Kʼaʼut maakʼaʼaqebʼ saʼ xchʼool li qas qiitzʼin naq tchalq li rosoʼjikebʼ li maaʼusebʼ xnaʼlebʼ?\n17 Li Jesus kixye naq naabʼalebʼ inkʼaʼ teʼraj xkʼeebʼal reetal naq wanko saʼ rosoʼjik li kutan. Maakʼaʼaqebʼ saʼ xchʼool li qas qiitzʼin naq tchalq li rosoʼjikebʼ li maaʼusebʼ xnaʼlebʼ ut twulaq saʼ junpaat, joʼ chanru nawulak jun aj elqʼ chi qʼeq (chaawil 1 Tesalonicenses 5:2). Li Jesus kixye: «Li kʼaru kikʼulmank naq kiwank laj Noe, taakʼulmanq ajwiʼ saʼ xkʼulunik li Kʼajolbʼej. Joʼ rubʼelaj chaq li bʼutʼihaʼ yookebʼ chaq chi waʼak chi ukʼak, yookebʼ chi kʼamok ut chi kʼameʼk toj saʼ li kutan kiʼok wiʼ laj Noe saʼ li jukubʼ kabʼl, ut inkʼaʼ keʼxtaw xyaalal toj kichalk li bʼutʼihaʼ ut kilajeʼjukuuk chixjunilebʼ, joʼkanaq ajwiʼ saʼ xkʼulunik li Kʼajolbʼej» (Mateo 24:37-39).\n18. Kʼaru kixye li Jesus naq tento tqabʼaanu?\n18 Joʼkan naq, li Jesus kixye: «Chekʼehaq reetal, miʼaaloʼk eechʼool xbʼaan li tzʼiʼbʼeetalil naʼlebʼ, xbʼaan li kalaak ut chi xkʼoxlankil rix leeyuʼam. Mare anchal taachalq saʼ eebʼeen li kutan aʼan chi maakʼaʼaq saʼ eechʼool, kamaʼ jun li kanlebʼ. [...] Chexyoʼleq bʼiʼ; rajlal chextijoq re naq kawaqex chi xkolbʼal eeribʼ chiru chixjunil aʼin li talajkʼulmanq ut xaqxooqex [malaj wanqex chiʼus] chiru li Kʼajolbʼej» (Lucas 21:34-36). Kʼaʼut tento naq tqapaabʼ li kixye li Jesus saʼ li raqal aʼin? Li wanqebʼ chiʼus chiru li Jehobʼa ut chiru «li Kʼajolbʼej» teʼkoleʼq saʼ rosoʼjik li maaʼusilal. Ut teʼruuq xtawbʼal li yuʼam chi junelik saʼ li akʼ ruuchichʼochʼ (Juan 3:16; 2 Pedro 3:13).\n^ párr. 4 Chaawil xkomon li naʼlebʼ bʼarwiʼ naxye «Ani li Arkanjel Miguel?», aran naxchʼolobʼ naq li Jesus kikʼabʼaʼiik ajwiʼ choʼq Miguel.\nSaʼebʼ li qakutan wank li yalok, li weʼej, li nimla hiik ut li yajel (Mateo 24:7; Lucas 21:11).\nEbʼ li poyanam junes rehebʼ nekeʼraj, nekeʼxrahi ru li tumin ut aʼ chik xsahilal li ruuchichʼochʼ nekeʼrataw chiru xraabʼal li Yos (2 Timoteo 3:1-5).\nSaʼebʼ li qakutan yook chi puktesimank li chaabʼil esilal saʼ chixjunil li Ruuchichʼochʼ (Mateo 24:14).


HECHOS 19 KEK - Eb lix tzolom laj Juan queˈxcˈul li - Bible Gateway\nHECHOS 19 Kekchi (KEK)\nEb lix tzolom laj Juan queˈxcˈul li Santil Musikˈej aran Efeso\n19 Nak laj Apolos cuan Corinto laj Pablo quinumeˈ saˈ eb li naˈajej toj quicuulac Efeso. Ut aran quixtauheb jun chˈu̱taleb laj pa̱banel. 2 Quixye reheb: ―¿Ma quecˈul li Santil Musikˈej nak quexpa̱ban? chan laj Pablo reheb. Ut eb aˈan queˈxye: ―Incˈaˈ nakanau nak cuan ta li Santil Musikˈej, chanqueb. 3 Ut laj Pablo quixye reheb: ―¿Chanru nak quicubsi̱c e̱haˈ? Eb aˈan queˈxye: ―Li cubi haˈ li xkacˈul, aˈan li quixba̱nu laj Juan, chanqueb. 4 Laj Pablo quixye reheb: ―Laj Juan quixcubsiheb xhaˈ li queˈxyotˈ xchˈo̱l ut queˈxjal xcˈaˈux. Quixye reheb nak teˈpa̱ba̱nk saˈ xcˈabaˈ li Jesucristo li tol‑e̱lk mokon, chan. 5 Nak queˈrabi aˈan, queˈxtzˈa̱ma li cubi haˈ ut quicubsi̱c xhaˈeb saˈ xcˈabaˈ li Ka̱cuaˈ Jesús. 6 Laj Pablo quixqˈue li rukˈ saˈ xbe̱neb ut queˈxcˈul li Santil Musikˈej. Queˈa̱tinac saˈ jalan a̱tinoba̱l ut queˈxye resil li cˈaˈru quicˈutbesi̱c chiruheb xban li Dios. 7 Cuanqueb tana cablaju chi cui̱nk li queˈpa̱ban saˈ xya̱nkeb.\nEb laj pa̱banel queˈxtiquib xchˈutubanquil ribeb chi lokˈoni̱nc aran Efeso\n8 Chiru oxib po laj Pablo quixchˈolob li xya̱lal chiruheb laj Efeso chi ma̱cˈaˈ xxiu saˈ li cab li nequeˈxchˈutub cuiˈ ribeb laj judío. Quixyal xkˈe xcˈutbal chi tzˈakal lix ya̱lal lix nimajcual cuanquilal li Dios. 9 Cuanqueb li queˈxcacuubresi xchˈo̱leb ut incˈaˈ queˈraj pa̱ba̱nc. Queˈoc chixmajecuanquil li evangelio chiruheb chixjunileb. Joˈcan nak laj Pablo quixcanab xchˈolobanquil li xya̱lal aran saˈ li cab li nequeˈxchˈutub cuiˈ ribeb laj judío. Ut quixcˈameb laj pa̱banel chirix. Rajlal cutan quixcˈut li xya̱lal chiruheb saˈ li cab li natzoloc cuiˈ jun li cui̱nk aj Tirano xcˈabaˈ. 10 Cuib chihab quixba̱nu chi joˈcaˈin. Ut chixjunileb li cuanqueb Asia, eb laj judío, joˈeb ajcuiˈ li ma̱cuaˈeb aj judío, queˈrabi li ra̱tin li Ka̱cuaˈ Jesús. 11 Ut li Ka̱cuaˈ Dios quixqˈue xcuanquil laj Pablo chixba̱nunquil li sachba chˈo̱lej. 12 Usta caˈaj cuiˈ lix tˈicr ut lix sut laj Pablo nequeˈxqˈue saˈ xbe̱neb li yaj, nequeˈqˈuira. Ut nequeˈel li ma̱us aj musikˈej riqˈuineb. 13 Cuanqueb aj judío nequeˈxye nak nequeˈxnau risinquileb li ma̱us aj musikˈej ut nequeˈxbeni ribeb chixba̱nunquil. Queˈxyal xpatzˈbal xcˈabaˈ li Ka̱cuaˈ Jesús saˈ xbe̱neb li cuan ma̱us aj musikˈej riqˈuineb ut queˈxye: ―Saˈ xcˈabaˈ li Jesús li naxjultica laj Pablo, tinye e̱re elenkex riqˈuin li cui̱nk aˈan, chanqueb. 14 Cuukubeb chi cui̱nk li yo̱queb chi ba̱nu̱nc re aˈin. Ralaleb jun li cui̱nk aj judío, aj Esceva xcˈabaˈ. Aˈan li xbe̱nil aj tij. 15 Saˈ jun li cutan jun li ma̱us aj musikˈej quichakˈoc ut quixye reheb: ―Ninnau ani li Jesús, ut ninnau ajcuiˈ ani laj Pablo. Ut la̱ex, ¿anihex? Ut ¿ani xqˈuehoc e̱cuanquil chi isi̱nc ma̱us aj musikˈej? chan reheb. 16 Li cui̱nk li cuan ma̱us aj musikˈej riqˈuin, quixcut rib saˈ xbe̱neb. Aˈan kˈaxal cuiˈchic cau rib chiruheb. Tacuasinbileb ut pejeleb chic li rakˈeb nak queˈe̱lelic saˈ li cab aˈan. 17 Chixjunileb li cuanqueb Efeso queˈrabi resil li cˈaˈru quicˈulman, joˈ aj judío joˈ eb ajcuiˈ li ma̱cuaˈeb aj judío. Quichal xxiuheb chixjunileb ut kˈaxal cuiˈchic queˈxqˈue xlokˈal li Ka̱cuaˈ Jesús. 18 Ut nabaleb li queˈpa̱ban queˈchal ut queˈxxo̱to lix ma̱queb chiru li Dios chiruheb chixjunileb li cuanqueb aran. 19 Nabaleb laj tu̱l queˈchal ut queˈxcˈam chak lix huheb li nacˈanjelac chiruheb re tu̱lac ut queˈxcˈat chiruheb chixjunileb li tenamit. Nak queˈxbir rix lix tzˈak chixjunil li queˈxcˈat, qui‑el laje̱b roxcˈa̱l mil (50,000) chi tumin plata. 20 Ut li ra̱tin li Ka̱cuaˈ yo̱ chi e̱lc resil yalak bar ut yo̱ ajcuiˈ chi cˈutu̱nc xcuanquil li Dios. 21 Nak ac xnumeˈ chixjunil aˈin, laj Pablo quixcˈoxla xic toj Jerusalén, nak acak xbeni chak Macedonia ut Acaya. Quixye: ―Nak acak xinnumeˈ aran, tento ajcuiˈ tinxic Roma chirilbaleb laj pa̱banel li cuanqueb aran, chan. 22 Joˈcan nak quixtaklaheb Macedonia laj Timoteo ut laj Erasto, li nequeˈtenkˈan re. Ut laj Pablo toj quicana aran Asia.\nLaj tenol chˈi̱chˈ xicˈ queˈrabi li cˈaˈru quixye laj Pablo\n23 Ut saˈ eb li cutan aˈan quiticla jun nimla chˈaˈajquilal xban nak nabaleb yo̱queb chixpa̱banquil li Dios. 24 Jun li cui̱nk aj tenol plata, aj Demetrio xcˈabaˈ. Aˈan naxyi̱b riqˈuin plata li cocˈ ochoch re lix Diana lix dioseb. Ut nabal li tumin nequeˈxcˈul li nequeˈtrabajic rochben. 25 Quixchˈutubeb chixjunileb li nequeˈcˈanjelac chiru joˈqueb ajcuiˈ chixjunileb laj tenol plata ut quixye reheb: ―La̱ex nequenau nak riqˈuin li cˈanjel aˈin nakaba̱nu, nakacˈul nabal li katumin. 26 Ac e̱rabiom resil nak laj Pablo ac xtacchiˈi nabaleb li cuanqueb aran Efeso joˈ ajcuiˈ saˈ chixjunil li tenamit xcue̱nt Asia. Ac nequenau nak yo̱ chixyebal reheb nak moco dioseb ta li yal yi̱banbil xban cui̱nk. 27 Ma̱re anchal ta̱sachk li kacˈanjel xban aˈan. Ut ma̱re anchal ta̱tzˈekta̱na̱k ajcuiˈ xlokˈal li rochoch lix Diana li kalokˈlaj dios. Ma̱re ta̱sachk lix cuanquilal li kadios li nequeˈxlokˈoni chixjunileb aran Asia, joˈ ajcuiˈ li cuanqueb saˈ chixjunil li ruchichˈochˈ, chan laj Demetrio. 28 Ut eb li chˈutchˈu̱queb aran cˈajoˈ nak queˈjoskˈoˈ nak queˈrabi li cˈaˈru quixye. Queˈxjap reheb chixyebal: ―¡Nim xcuanquil lix Diana li kadios la̱o aj Efeso! chanqueb. 29 Cˈajoˈ nak queˈjoskˈoˈ li tenamit. Incˈaˈ chic jultiqueb re cˈaˈru nequeˈxba̱nu. Jun xiquiqueb nak co̱eb chixsicˈbal laj Gayo ut laj Aristarco li queˈchal chak Macedonia rochben laj Pablo. Ut quelonbileb nak queˈcˈameˈ toj saˈ li naˈajej li nequeˈxchˈutub cuiˈ ribeb. 30 Ut laj Pablo quiraj raj xic chi a̱tinac riqˈuineb li tenamit, abanan eb laj pa̱banel incˈaˈ queˈxcanab chi xic. 31 Cuanqueb cuib oxib li rami̱g laj Pablo li nequeˈcˈamoc be saˈ li tenamit. Aˈaneb aj Roma. Eb aˈan queˈxtakla xyebal re laj Pablo nak incˈaˈ ta̱xic saˈ li naˈajej li nequeˈxchˈutub cuiˈ ribeb li tenamit. 32 Chixjunileb li queˈxchˈutub ribeb aran yo̱queb chixjapbal reheb ut incˈaˈ chic jultiqueb re li cˈaˈru nequeˈxye. Lix qˈuialeb li tenamit incˈaˈ queˈxnau cˈaˈut nak queˈxchˈutub ribeb aran. 33 Ut queˈrisi saˈ xya̱nkeb li tenamit laj Alejandro. Aˈan quixtaksi li rukˈ re teˈxcanab choki̱nc. Quiraj raj a̱tinac re xcolbal rib chiruheb li tenamit. 34 Nak queˈril nak aˈan aj judío junaj xya̱b xcuxeb chixjunileb chixyebal: ―¡Nim xcuanquil lix Diana li kadios la̱o aj Efeso! chanqueb. Ut caˈchˈin chic ma̱ cuib o̱r queˈxjap reheb chixyebal aˈan. 35 Nak ac xkˈunbesiheb li tenamit laj tzˈi̱b li nacˈanjelac saˈ po̱pol, quixye reheb: ―La̱ex aj Efeso, ¿ma cuan ta biˈ junak incˈaˈ naxnau nak li katenamit Efeso, aˈan li nacˈacˈalen re li rochoch lix Diana, li kalokˈlaj dios? Chixjunileb nequeˈxnau nak li jalam u̱ch aˈan chalenak chak saˈ choxa. 36 Li kadios incˈaˈ ta̱ru̱k xsachbal ru. Joˈcan nak me̱qˈue e̱joskˈil. Cˈoxlahomak rix chi us li cˈaˈru te̱ba̱nu. 37 ¿Cˈaˈut nak xecˈameb chak li cui̱nk aˈin arin? Eb aˈan incˈaˈ yo̱queb chixmuxbal ru le̱ dios, chi moco yo̱queb ta chixmajecuanquil. 38 Cui ut laj Demetrio ut eb laj tenol chˈi̱chˈ li nequeˈcˈanjelac riqˈuin cuan junak ani teˈxjit, teto li po̱pol ut cuanqueb aj rakol a̱tin. Teˈjitok aran re nak ta̱ru̱k ta̱yi̱ba̱k ru lix chˈaˈajquilaleb. 39 Cui ut te̱raj xcˈu̱banquil junak cˈaˈak re ru, takachˈutub kib ut saˈ xya̱lal takacˈu̱b ru. 40 Anakcuan xiu xiu cuanco. Cui nocoeˈxjit riqˈuin li mululij ib yo̱co, ut cui eb laj Roma li nequeˈtaklan saˈ kabe̱n teˈxpatzˈ ke cˈaˈut nak yo̱co chixmululinquil kib, ma̱cˈaˈ naru takacol cuiˈ kib, chan. 41 Ut nak quirakeˈ chixyebal aˈin, quixchakˈrabiheb li tenamit.


1 PEDRO 5 KEK - Xqˈuebal xnaˈleb laj cˈamol be - Ut - Bible Gateway\n1 PEDRO 5 Kekchi (KEK)\nXqˈuebal xnaˈleb laj cˈamol be\n5 Ut anakcuan tinye cuib oxibak li a̱tin reheb laj cˈamol be saˈ e̱ya̱nk la̱ex aj pa̱banel. La̱in ajcuiˈ e̱rochben chi cˈamoc be ut quicuil tzˈakal nak li Cristo quixcˈul raylal. La̱in tintzˈako̱nk ajcuiˈ joˈ nak la̱ex textzˈako̱nk saˈ lix nimal xlokˈal li ta̱cˈutbesi̱k. 2 La̱ex laj cˈamol be, tintzˈa̱ma che̱ru nak te̱qˈue e̱chˈo̱l chirilbaleb li ralal xcˈajol li Dios joˈ nak laj ilol xul narileb lix xul chi anchal xchˈo̱l. Te̱qˈue e̱chˈo̱l chixchˈolaninquileb laj pa̱banel li kˈaxtesinbil e̱re xban li Dios chi ma̱cuaˈ minbil e̱ru. Te̱ba̱nu ban chi anchal e̱chˈo̱l. Me̱ba̱nu yal xban xrahinquil ru le̱ tojbal. Cheba̱nu ban xban nak te̱raj cˈanjelac chiru li Dios. 3 Me̱taklaheb saˈ joskˈil li kˈaxtesinbileb e̱re. Te̱taklaheb ban saˈ xya̱lal. Cha̱bilakex chiruheb re nak teˈril le̱ cha̱bilal. 4 Li Jesucristo aˈan tzˈakal laj ilol ke. Cui nakachˈolaniheb chi us li kˈaxtesinbileb ke, li Jesucristo tixqˈue kakˈajca̱munquil nak tol‑e̱lk cuiˈchic. Li kakˈajca̱munquil aˈan incˈaˈ nalaj incˈaˈ na‑osoˈ. Ut totzˈako̱nk ajcuiˈ riqˈuin lix nimal xlokˈal. 5 Ut anakcuan, ex herma̱n, tinye cuib oxibak a̱tin e̱re la̱ex li toj sa̱jex. Chex‑abi̱nk chiruheb li nequeˈcˈamoc be saˈ e̱ya̱nk. Me̱nimobresi e̱rib che̱ribil e̱rib. Chetenkˈa ban e̱rib che̱ribil e̱rib che̱junilex joˈ tzˈi̱banbil saˈ li Santil Hu: Li Dios naxtzˈekta̱naheb li kˈetkˈeteb ut naxba̱nu usilal reheb li nequeˈxcubsi ribeb. 6 Checubsi biˈ e̱cuanquil chiru li Dios li kˈaxal nim xcuanquil re nak li Dios tixnimobresi le̱ cuanquil nak tixtau xkˈehil. 7 Checanabak saˈ rukˈ li Dios chixjunil li cˈaˈak re ru yo̱ e̱cˈaˈux chirix xban nak li Dios naxqˈue xchˈo̱l che̱rix la̱ex. 8 Chicua̱nk e̱naˈleb re xcolbal e̱rib chiru laj tza xban nak laj tza yo̱ chixsicˈbal ani ta̱ra̱le. Laj tza aˈan chanchan li cakcoj ca̱mc re xban xtzˈocajic ut yo̱ chixsutinquil rib yalak bar re xsicˈbal ani tixcamsi re tixtiu. 9 Me̱qˈue e̱rib chi a̱le̱c xban laj tza. Cauhak ban e̱chˈo̱l saˈ le̱ pa̱ba̱l. Michˈinan e̱chˈo̱l nak ta̱cha̱lk junak raylal saˈ e̱be̱n. Nequenau nak ma̱cuaˈ caˈaj cuiˈ la̱ex yo̱quex chi cˈuluc raylal. Joˈcan ajcuiˈ nequeˈxcˈul le̱ rech aj pa̱banelil yalak bar jun sut saˈ ruchichˈochˈ. 10 La̱ex te̱cˈul li raylal. Cuyomak cuan caˈchˈinak xban nak chi se̱b ajcuiˈ nocoxtenkˈa li Dios. Aˈan ta̱tzˈakobresi̱nk e̱ru. Aˈan ta̱tenkˈa̱nk e̱re re nak incˈaˈ ta̱chˈina̱nk e̱chˈo̱l. Tixqˈue ban xcacuil e̱chˈo̱l. Li Dios, li naqˈuehoc ke li usilal, aˈan quibokoc ke chi tzˈako̱nc riqˈuin lix nimal xlokˈal saˈ choxa kochben li Cristo. 11 Aˈan taxak chinima̱k xcuanquil chi junelic kˈe cutan. Joˈcan taxak.\n12 Laj Silvano, aˈan jun tzˈakal aj pa̱banel. Aˈan ta̱cˈamok re li hu aˈin xintzˈi̱ba chokˈ e̱re. Moco qˈui ta li a̱tin xintzˈi̱ba e̱re. Riqˈuin li a̱tin aˈin yo̱quin chixqˈuebal e̱naˈleb. Xinchˈolob xya̱lal che̱ru chanru li rusilal li Dios. Aˈin taxak chiqˈuehok xcacuil e̱chˈo̱l. 13 Eb laj pa̱banel li cuanqueb Babilonia nequeˈxtakla xsahil e̱chˈo̱l. Eb aˈan sicˈbil ajcuiˈ ruheb xban li Dios joˈ la̱ex. Naxtakla ajcuiˈ xsahil e̱chˈo̱l laj Marcos, li ninra joˈ cualal. 14 Cheqˈuehak xsahil e̱chˈo̱l che̱ribil e̱rib riqˈuin santil utzˈuc u xban nak nequera e̱rib. Chicua̱nk taxak li tuktu̱quil usilal e̱riqˈuin xban nak la̱ex chic ralal xcˈajol li Cristo. Joˈcan taxak.


SAN MARCOS 12 KEK - Li jaljo̱quil ru a̱tin chirixeb laj - Bible Gateway\nSAN MARCOS 12 Kekchi (KEK)\nLi jaljo̱quil ru a̱tin chirixeb laj ilol re li acui̱mk incˈaˈ useb xnaˈleb\n12 Li Jesús qui‑oc chixyebal li jaljo̱quil ru a̱tin reheb ut quixye chi joˈcaˈin:\nJun li cui̱nk quirau jun si̱r li racui̱mk uvas ut quixsut saˈ corral. Quixyi̱b jun xnaˈaj bar teˈxyatzˈ cuiˈ li uvas ut quixyi̱b ajcuiˈ jun chˈina cab najt xteram re li ta̱cˈacˈale̱nk re li acui̱mk. Quixsiqˈueb laj ilol re li racui̱mk. Ut laj e̱chal re li acui̱mk co̱ saˈ jalanil tenamit. 2 Nak quicuulac xkˈehil xsicˈbal ru li acui̱mk, laj e̱chal re quixtakla jun lix mo̱s riqˈuineb laj ilol re chixcˈulbal li ru li racui̱mk li joˈ qˈuial ta̱tzˈak aˈan. 3 Aˈut eb laj ilol re li acui̱mk queˈxchap li mo̱s ut queˈxsacˈ. Ut queˈxtakla chi ma̱cˈaˈ queˈxqˈue re. 4 Laj e̱chal re li acui̱mk quixtakla jun chic lix mo̱s riqˈuineb. Ut queˈxjor xjolom chi pec. Kˈaxal ra queˈxba̱nu re. 5 Ut laj e̱chal re quixtakla cuiˈchic jun lix mo̱s ut li jun aˈan queˈxcamsi. Ut toj nabal cuiˈchic lix mo̱s quixtakla riqˈuineb laj ilol re li racui̱mk. Cuan yal queˈxsacˈ ut cuan queˈxcamsi. 6 Caˈaj chic li ralal quicana, li kˈaxal naxra. ―Li cualal teˈx‑oxlokˈi, chan saˈ xchˈo̱l. Joˈcan nak quixtakla li ralal riqˈuineb. 7 Nak quicuulac li ralal, eb laj ilol re li acui̱mk queˈxye chi ribileb rib, ―Aˈan li ralal li ta̱e̱chani̱nk re li naˈajej. Kacamsihak, chanqueb, ut la̱o chic toe̱chani̱nk re.― 8 Joˈcan nak queˈxchap. Nak ac queˈxcamsi queˈxcut chak jun pacˈal li chˈochˈ. 9 Ut li Jesús quixye reheb: ―¿Cˈaˈru tixba̱nu laj e̱chal re li acui̱mk nak nequecˈoxla la̱ex? Ta̱cha̱lk ut tixcamsiheb laj ilol re li racui̱mk, ut jalan chic aj e tixqˈue li jun si̱r chi uvas. 10 ¿Ma incˈaˈ xeril saˈ li Santil Hu li naxye chi joˈcaˈin?\nLi pec li queˈxtzˈekta̱na laj cablanel, aˈan li kˈaxal lokˈ li quiqˈueman chokˈ xxuc li cab.\n11 Li Ka̱cuaˈ aˈan quixqˈue xlokˈal li pec. Ut aˈan xsachba chˈo̱lej chokˈ ke la̱o.―\n12 Eb laj tij ut eb laj tzˈi̱b ut eb li xakabanbileb chi cˈanjelac saˈ rochoch li Dios queˈxcˈoxla raj xchapbal li Jesús re teˈxqˈue saˈ tzˈalam xban nak queˈxtau ru nak chirixeb aˈan yo̱ chi a̱tinac nak quixye li jaljo̱quil ru a̱tin aˈan. Abanan queˈxucuac xbaneb li tenamit. Joˈcan nak queˈxcanab ut queˈel saˈ li naˈajej aˈan.\nChikaqˈuehak li katoj re li acuabej\n13 Mokon chic queˈxtakla riqˈuin li Jesús cuib oxibeb laj fariseo rochbeneb cuib oxibeb li nequeˈoquen chirix laj Herodes re xsicˈbil cˈaˈru ta̱paltok cuiˈ riqˈuin li ra̱tin re nak teˈxchap. 14 Queˈcuulac riqˈuin li Jesús ut queˈxye re: ―At tzolonel, nakanau nak la̱at ya̱l nacat‑a̱tinac ut incˈaˈ nacaxucua ruheb li tenamit. Yalak ani aj e nacaye lix ya̱lal. Ut nacacˈut chiruheb li cˈaˈru naraj li Dios. Ye ke, ¿ma us xqˈuebal li toj re li acuabej malaj ut incˈaˈ? ¿Ma takaqˈue malaj ut incˈaˈ? chanqueb. 15 Li Jesús naxnau nak aj caˈpacˈaleb. Quixye reheb: ―¿Cˈaˈut nak nequeraj xyalbal cuix? Cˈamomak chak li tumin. Cuilak, chan reheb. 16 Ut eb aˈan queˈxcˈut li tumin chiru. Ut li Jesús quixye reheb: ―¿Ani aj e li jalam u̱ch li cuan chiru? Ut ¿ani aj cˈabaˈ li tzˈi̱banbil chiru?― Eb aˈan queˈchakˈoc ut queˈxye: ―Re li acuabej, chanqueb. 17 Ut li Jesús quixye reheb: ―Tojomak re li acuabej li cˈaˈru re li acuabej ut tojomak re li Dios li cˈaˈru re li Dios, chan. Ut cˈajoˈ nak queˈsach xchˈo̱leb xban li ra̱tin.\nLi Jesús quixchˈolob xya̱lal lix cuaclijiqueb li camenak chi yoˈyo\n18 Tojoˈnak queˈcuulac riqˈuin li Jesús cuib oxib laj saduceo. Eb aˈan incˈaˈ nequeˈxpa̱b nak teˈcuacli̱k cuiˈchic chi yoˈyo li camenak. Queˈxye re li Jesús: 19 ―At tzolonel, laj Moisés quixtzˈi̱ba jun kachakˈrabinquil ut quixye chi joˈcaˈin: Cui junak cui̱nk ta̱ca̱mk ut tixcanab li rixakil chi ma̱cˈaˈ ralal xcˈajol, tento nak ta̱cˈamekˈ li rixakil xban li ri̱tzˈin li camenak re nak ta̱cua̱nk ralal xcˈajol saˈ xcˈabaˈ li camenak. 20 Queˈcuan cuukub li cui̱nk ri̱tzˈineb rib. Li asbej quixcˈam rixakil ut quicam chi incˈaˈ quixcanab ralal xcˈajol. 21 Ut quicˈameˈ li ixk xban li i̱tzˈinbej. Ut quicam ajcuiˈ aˈan chi incˈaˈ quixcanab ralal xcˈajol. Ut joˈcan cuiˈchic li rox i̱tzˈinbej. 22 Li ixk aˈan quicˈameˈ xbaneb li cuukub. Ut ma̱ jun reheb quixcanab ralal xcˈajol. Ut quicam ajcuiˈ li ixk. 23 Saˈ xcuaclijiqueb li camenak chi yoˈyo, nak teˈcuacli̱k eb aˈan, ¿ani aj ixakil ta̱cana̱k cuiˈ li ixk aˈan xban nak cuukub lix be̱lom quicuan? chanqueb. 24 Quichakˈoc li Jesús ut quixye reheb: ―La̱ex incˈaˈ nequetau xya̱lal xban nak incˈaˈ nequetau ru li Santil Hu chi moco lix nimal xcuanquil li Dios. 25 Nak teˈcuacli̱k chi yoˈyo saˈ xya̱nkeb li camenak, incˈaˈ chic teˈsumla̱k chi moco teˈsumuba̱k chic. Joˈkeb ban chic li ángel saˈ choxa. 26 Ut chirix lix cuaclijiqueb li camenak chi yoˈyo, ¿ma incˈaˈ e̱rilom saˈ lix hu laj Moisés li cˈaˈru quiyeheˈ re xban li Dios nak quia̱tinac chak saˈ li qˈuix li yo̱ chi cˈatc? Quixye chi joˈcaˈin, “La̱in lix Dios laj Abraham, lix Dios laj Isaac ut lix Dios laj Jacob”, chan li Dios. 27 Aˈan retalil chokˈ ke nak toj yoˈyo̱queb chiru li Dios usta queˈcam. Li Dios moco xDioseb ta li camenakeb; xDioseb ban li yoˈyo̱queb. Joˈcan nak la̱ex chi ti̱c incˈaˈ nequetau xya̱lal, chan li Jesús reheb.\nLi chakˈrab kˈaxal nim xcuanquil\n28 Quicuulac jun reheb laj tzˈi̱b. Ut quirabi nak yo̱queb chixcuechˈinquil ribeb. Quixqˈue retal nak li Jesús quixchakˈbeheb chi us, ut quixpatzˈ re li Jesús: ―¿Bar cuan reheb li chakˈrab li kˈaxal nim xcuanquil?― 29 Li Jesús quichakˈoc ut quixye re: ―Li xbe̱n chakˈrab, li kˈaxal nim xcuanquil, aˈan aˈin: Abihomak la̱ex aj Israel, li Ka̱cuaˈ li kaDios jun ajcuiˈ. 30 Ta̱ra li Ka̱cuaˈ la̱ Dios chi anchal a̱chˈo̱l ut chi anchal la̱ cua̱m ut chi anchal la̱ cˈaˈux ut chi anchal la̱ metzˈe̱u. Aˈan aˈin li chakˈrab li kˈaxal nim xcuanquil. 31 Ut li xcab chanchan ajcuiˈ aˈan: Ta̱ra la̱ cuas a̱cui̱tzˈin joˈ nak nacara a̱cuib la̱at. Ma̱cˈaˈ chic junak chakˈrab nim xcuanquil chiruheb li cuib aˈin, chan. 32 Laj tzˈi̱b quichakˈoc ut quixye re: ―Us li xaye at tzolonel. Ya̱l li xaye nak jun ajcuiˈ li Dios cuan ut ma̱cˈaˈ chic junak chirix aˈan. 33 Tento nak takara li Dios chi anchal li kachˈo̱l, chi anchal li kacˈaˈux, chi anchal li ka̱m ut chi anchal li kametzˈe̱u. Ut takara li kas ki̱tzˈin joˈ nak nakara kib la̱o. Aˈan kˈaxal nim xcuanquil chiruheb chixjunil li cˈatbil mayej ut li mayejanbil xul, chan. 34 Li Jesús quixqˈue retal nak li cui̱nk quixnau xsumenquil ut quixye re: ―Yal caˈchˈin aj chic ma̱ nacakˈaxtesi a̱cuib rubel xcuanquil li Dios, chan. Ut ma̱ jun chic queˈraj patzˈoc xban nak qui‑oc xcˈaˈuxeb.\nLi Cristo xcomoneb li ralal xcˈajol laj David\n35 Mokon chic nak cuan saˈ rochoch li Dios, li Jesús yo̱ chixchˈolobanquil li xya̱lal chiruheb ut quixye: ―¿Cˈaˈut nak eb laj tzˈi̱b nequeˈxye nak li Cristo, aˈan xcomoneb li ralal xcˈajol laj David? 36 Laj David quixye li cˈaˈru quirecˈa saˈ xchˈo̱l xban li Santil Musikˈej ut quixye chi joˈcaˈin:\nLi Ka̱cuaˈ Dios quixye re laj Colol cue, Cˈojlan saˈ lin nim ukˈ toj retal tinqˈueheb li xicˈ nequeˈiloc a̱cue rubel la̱ cuanquil.\n37 Li rey David quixye “aj Colol cue” re li Ka̱cuaˈ usta aˈan xcomoneb li ralal xcˈajol, chan li Jesús. Ut li qˈuila tenamit queˈrabi li ra̱tin chi sa saˈ xchˈo̱leb.\nLi Jesús quixkˈuseb laj tzˈi̱b\n38 Nak yo̱ chixchˈolobanquil li xya̱lal chiruheb, li Jesús quixye: ―Me̱tzol e̱rib riqˈuineb laj tzˈi̱b li nequeˈraj be̱c chi najt rok li rakˈeb re xcˈutbal nak cuanqueb xcuanquil. Eb aˈan nequeˈcuulac chiruheb nak teˈqˈuehekˈ xlokˈal saˈ eb li be. 39 Ut nak cuanqueb saˈ li cab li nequeˈxchˈutub cuiˈ ribeb laj judío, nequeˈraj cˈojla̱c saˈ li naˈajej kˈaxal lokˈ ut nequeˈraj cua̱nc chi xjolomil li me̱x nak nequeˈxic chi cuaˈac saˈ junak ninkˈe. 40 Nequeˈxmakˈ li cˈaˈru cuan reheb li xma̱lcaˈan ut re xmukbal li ma̱usilal nequeˈxba̱nu, najt rok nequeˈtijoc chiruheb li tenamit. Ut xban aˈan kˈaxal ra cuiˈchic teˈxtoj cuiˈ li ma̱c nequeˈxba̱nu.―\nLix mayej li xma̱lcaˈan nebaˈ\n41 Saˈ jun cutan quicuulac li Jesús saˈ rochoch li Dios. Quicˈojla chixcˈatk lix ca̱xil li mayej. Yo̱ chirilbal li tenamit nak yo̱queb chixqˈuebal li tumin saˈ li ca̱x. Nabaleb li biom nabal lix mayej yo̱queb chixqˈuebal. 42 Quichal ajcuiˈ jun xma̱lcaˈan nebaˈ. Ut quixqˈue cuib chi tumin joˈ tana li jun centavo. 43 Tojoˈnak li Jesús quixbokeb lix tzolom ut quixye reheb: ―Relic chi ya̱l tinye e̱re nak li xma̱lcaˈan nebaˈ nabal xqˈue chiru li mayej li xeˈxqˈue chixjunileb. 44 Chixjunileb aˈan xeˈxqˈue li na‑elaˈan chiruheb. Aˈut li ixk aˈin saˈ nebaˈil xqˈue chixjunil li joˈ nimal cuan re.―


HECHOS 9 KEK - Laj Saulo quipa̱ban - Nak yo̱ chi - Bible Gateway\nHECHOS 9 Kekchi (KEK)\nLaj Saulo quipa̱ban\n9 Nak yo̱ chi cˈulma̱nc aˈin, laj Saulo toj yo̱ chixrahobtesinquileb li nequeˈpa̱ban re li Ka̱cuaˈ ut yo̱ chixyebal nak toj tixcamsiheb. Joˈcan nak co̱ riqˈuin li xyucuaˈil aj tij. 2 Ut quixtzˈa̱ma lix hu chiru re tixkˈaxtesi saˈ eb li cab li nequeˈxchˈutub cuiˈ ribeb laj judío aran Damasco re ta̱ru̱k tixchapeb laj pa̱banel li tixtau aran, joˈ cui̱nk joˈ ixk. Tixchapeb ut tixcˈameb chi pre̱xil Jerusalén. 3 Yo̱ chi xic ut nak ac cuulac re saˈ li tenamit Damasco, saˈ junpa̱t quisuteˈ xban jun chanchan xam quichal saˈ choxa. 4 Quitˈaneˈ saˈ chˈochˈ laj Saulo ut quirabi jun xya̱b cux yo̱ chixyebal re: ―At Saulo, at Saulo, ¿Cˈaˈut nak yo̱cat chixba̱nunquil raylal cue?― 5 Laj Saulo quixye: ―¿Anihat la̱at, at Ka̱cuaˈ?― Ut li yo̱ chi a̱tinac quixye: ―La̱in li Jesús li xicˈ yo̱cat chirilbal. Yo̱cat chixtacuasinquil a̱cuib nak xicˈ yo̱cat chicuilbal, chan. 6 Nasicsot xban xxiu laj Saulo nak quixye: ―Ka̱cuaˈ, ¿cˈaˈru ta̱cuaj tinba̱nu? chan. Ut li Ka̱cuaˈ quixye: ―Cuaclin ut ayu saˈ li tenamit, ut aran ta̱yehekˈ a̱cue cˈaˈru us ta̱ba̱nu, chan. 7 Ut eb li cui̱nk li yo̱queb chi xic rochben sachso̱queb xchˈo̱l queˈcana. Yo̱queb chirabinquil li yo̱ chi a̱tinac, abanan incˈaˈ queˈril ru li ani yo̱ chi a̱tinac. 8 Quicuacli laj Saulo ut nak quixte li xnakˈ ru, incˈaˈ chic qui‑iloc. Chˈilonbil chi rukˈ nak quicˈameˈ saˈ li tenamit Damasco. 9 Aran quicuan chiru oxib cutan. Incˈaˈ na‑iloc ut incˈaˈ quicuaˈac chi moco qui‑ucˈac. 10 Aran Damasco cuan jun laj pa̱banel aj Ananías xcˈabaˈ. Li Ka̱cuaˈ quia̱tinac riqˈuin saˈ visión ut quixye re: ―At Ananías.― Quichakˈoc ut quixye re: ―Cueˈquin, Ka̱cuaˈ.― 11 Ut li Ka̱cuaˈ quixye re: ―La̱in tinye a̱cue, ayu saˈ rochoch laj Judas li cuan saˈ li nim be li Ti̱c nequeˈxye re. Aran ta̱sicˈ jun li cui̱nk li xchal chak Tarso. Aj Saulo xcˈabaˈ. Aˈan yo̱ chi tijoc aran. 12 Laj Saulo xril jun li visión. Xat‑oc riqˈuin nak xril ut xaqˈue la̱ cuukˈ saˈ xbe̱n re nak ta̱ilok cuiˈchic, chan li Ka̱cuaˈ. 13 Laj Ananías quichakˈoc ut quixye: ―At Ka̱cuaˈ, nabal queˈyehoc resil cue nak xicˈ narileb laj pa̱banel li cui̱nk aˈan. Cˈajoˈ li raylal nalajxba̱nu reheb la̱ cualal a̱cˈajol li cuanqueb aran Jerusalén. 14 Ut joˈcan ajcuiˈ arin xqˈueheˈ xcuanquil xbaneb li xbe̱nil aj tij chixqˈuebaleb saˈ tzˈalam chixjunileb li nequeˈpa̱ban a̱cue, chan laj Ananías. 15 Ut li Ka̱cuaˈ quixye re: ―Ayu xban nak li cui̱nk aˈan sicˈbil ru inban re xyebal resil li colba‑ib saˈ incˈabaˈ la̱in reheb li cuanqueb saˈ xcuanquil ut reheb ajcuiˈ li ma̱cuaˈeb aj judío joˈqueb ajcuiˈ li ralal xcˈajol laj Israel. 16 La̱in tincˈut chiru joˈ qˈuial li raylal tento tixcˈul saˈ incˈabaˈ la̱in, chan li Ka̱cuaˈ. 17 Co̱ ut laj Ananías ut qui‑oc saˈ li cab joˈ quiyeheˈ re. Quixqˈue li rukˈ saˈ xbe̱n laj Saulo ut quixye re: ―Hermano Saulo, li Ka̱cuaˈ Jesús, li quixcˈutbesi rib cha̱cuu saˈ li be nak yo̱cat chi cha̱lc arin, aˈan xtaklan chak cue arin re nak ta̱ru̱k tat‑ilok cuiˈchic ut ta̱cˈul li Santil Musikˈej, chan laj Ananías re. 18 Ut saˈ junpa̱t quitˈaneˈ chanchan xpat li ru ut qui‑iloc cuiˈchic. Quixakli ut quicubsi̱c xhaˈ. 19 Ut nak ac xcuaˈac, quicacuu cuiˈchic. Laj Saulo quicana cuib oxib cutan saˈ xya̱nkeb laj pa̱banel li cuanqueb Damasco.\nLaj Saulo quixye resil li colba‑ib aran Damasco\n20 Laj Saulo ticto qui‑oc chixchˈolobanquil li xya̱lal chirix li Jesús, chiruheb li tenamit saˈ eb li cab li nequeˈxchˈutub cuiˈ ribeb laj judío ut quixye reheb: ―Li Jesús, aˈan li Cristo li Ralal li Dios, chan. 21 Ut chixjunileb li yo̱queb chi abi̱nc re queˈsach xchˈo̱leb chirabinquil ut queˈxye: ―¿Ma ma̱cuaˈ ta biˈ aˈan li yo̱ chi rahobtesi̱nc reheb laj pa̱banel aran Jerusalén? ¿Ma ma̱cuaˈ ta biˈ re xchapbaleb laj pa̱banel nak xchal arin re nak tixcˈameb riqˈuineb li xbe̱nil aj tij? chanqueb. 22 Ut laj Saulo kˈaxal cuiˈchic quixqˈue xchˈo̱l chixchˈolobanquil xya̱lal ut queˈsach xchˈo̱leb laj judío li cuanqueb Damasco xban nak yo̱ chixcˈutbal chi tzˈakal chiruheb nak li Jesús aˈan li Cristo laj Colonel li yechiˈinbil xban li Dios. 23 Ac cuan cutan xcˈulbal aˈan nak queˈxcˈu̱b ru chi ribileb rib laj judío chanru nak teˈxcamsi laj Saulo. 24 Abanan laj Saulo quirabi resil nak teˈraj xcamsinquil. Eb aˈan chi kˈek chi cutan yo̱queb chixcˈacˈalenquil li oqueba̱l re li tenamit re teˈxcamsi. 25 Ut eb laj pa̱banel queˈxqˈue saˈ jun nimla chacach ut chiru kˈojyi̱n queˈxcubsi chirix li tzˈac. Joˈcan nak quicoleˈ laj Saulo chiruheb li queˈajoc re xcamsinquil.\nQuicuulac laj Saulo Jerusalén\n26 Nak quicuulac Jerusalén, laj Saulo quiraj oc saˈ xya̱nkeb laj pa̱banel. Abanan eb aˈan queˈxucuac. Incˈaˈ queˈxpa̱b nak aˈan aj pa̱banel chic. 27 Ut laj Bernabé quixcˈam laj Saulo riqˈuineb li apóstol ut quixserakˈi reheb chanru nak quiril ru li Ka̱cuaˈ saˈ li be ut quixye ajcuiˈ reheb chanru nak quixchˈolob xya̱lal li Jesucristo chi cau xchˈo̱l aran Damasco. 28 Ut laj Saulo quicana riqˈuineb laj pa̱banel aran Jerusalén ut co̱ yalak bar chixyebal resil li Jesucristo chi cau xchˈo̱l. 29 Ut quixchˈolob li xya̱lal chiruheb laj judío li nequeˈa̱tinac saˈ griego. Eb aˈan incˈaˈ queˈraj rabinquil. Queˈraj ban xcamsinquil. 30 Nak eb laj pa̱banel queˈrabi resil nak teˈraj xcamsinquil, queˈxcˈam laj Saulo aran Cesarea ut aran chic queˈxtakla Tarso. 31 Ut incˈaˈ chic queˈrahobtesi̱c laj pa̱banel li cuanqueb Judea, Galilea, ut Samaria. Yo̱queb chi qˈui̱c saˈ xpa̱ba̱leb. Nequeˈxxucua ru li Ka̱cuaˈ. Ut li Santil Musikˈej yo̱ chixqˈuebal xcacuilal xchˈo̱leb. Cˈajoˈ nak yo̱queb chi ta̱mc.\nNak quiqˈuirtesi̱c laj Eneas\n32 Ut laj Pedro, nak yo̱ chirulaˈaninquileb chixjunileb laj pa̱banel yalak bar, quicuulac ajcuiˈ riqˈuineb laj pa̱banel li cuanqueb Lida. 33 Aran quixtau jun li cui̱nk aj Eneas xcˈabaˈ. Cuakxakib chihab roquic lix yajel ut incˈaˈ chic nacuacli. Sic li rok rukˈ. 34 Ut laj Pedro quixye re: ―At Eneas, li Ka̱cuaˈ Jesucristo tatxqˈuirtesi anakcuan. Xaklin ut xoc la̱ cuarib, chan. Ut saˈ junpa̱t quixakli li cui̱nk. 35 Ut chixjunileb li cuanqueb Lida ut Sarón queˈril nak quiqˈuira li cui̱nk ut queˈxpa̱b li Ka̱cuaˈ.\nLix Dorcas quicuaclesi̱c cuiˈchic chi yoˈyo xban laj Pedro\n36 Ut quicuan aran Jope jun li ixk aj pa̱banel xTabita xcˈabaˈ. Chi jalbil ru naraj naxye Dorcas. Junelic yo̱ chixba̱nunquil usilal reheb li ras ri̱tzˈin ut naxtenkˈaheb li nebaˈ. 37 Saˈ eb li cutan aˈan quiyajer ut quicam. Queˈratesi ut queˈxjilib saˈ jun li naˈajej li cuan sa xcaˈ tasal li cab. 38 Li tenamit Jope nachˈ cuan riqˈuin li tenamit Lida bar cuan cuiˈ laj Pedro. Eb laj pa̱banel queˈrabi nak cuan aran. Queˈxtakla cuib li cui̱nk chixbokbal. ―Cha̱lkat chi junpa̱t kiqˈuin, chanqueb re laj Pedro. 39 Laj Pedro co̱ rochbeneb. Nak quicuulac, queˈxcˈam saˈ li naˈajej li cuan cuiˈ li camenak. Aran quisuteˈ xbaneb li xma̱lcaˈan. Yo̱queb chi ya̱bac ut queˈxcˈut chiru li tˈicr li quixyi̱b lix Dorcas nak toj cuan saˈ xya̱nkeb. 40 Laj Pedro quirisiheb chirix cab. Quixcuikˈib rib ut qui‑oc chi tijoc. Ut quiril li camenak ut quixye re: ―Tabita, cuaclin, chan. Ut li ixk quixte li xnakˈ ru, ut nak quiril ru laj Pedro, quicˈojla. 41 Laj Pedro quixchap chi rukˈ ut quixcuaclesi. Quixbokeb li xma̱lcaˈan joˈ ajcuiˈ chixjunileb laj pa̱banel ut quixxakab chiruheb chi yoˈyo chic. 42 Qui‑el resil saˈ chixjunil li tenamit Jope li cˈaˈru quicˈulman. Xban aˈan nabaleb queˈpa̱ban re li Ka̱cuaˈ. 43 Laj Pedro najt quicuan aran Jope. Quihilan saˈ rochoch jun li cui̱nk aj yi̱bom tzˈu̱m, aj Simón xcˈabaˈ.


SAN MATEO 27 KEK - Li Jesús quicˈameˈ saˈ rakleb - Bible Gateway\nSAN MATEO 27 Kekchi (KEK)\nLi Jesús quicˈameˈ saˈ rakleb a̱tin chiru laj Pilato\n27 Ut nak quisake̱u, queˈxchˈutub ribeb chixjunileb lix be̱nil aj tij ut eb laj cˈamol be saˈ xya̱nkeb laj judío. Queˈxcˈu̱b rib chanru teˈxba̱nu re nak ta̱camsi̱k li Jesús. 2 Queˈxcˈam li Jesús chi bacˈbo ut queˈxkˈaxtesi saˈ rukˈ laj Pilato li acuabej.\nLix Camic laj Judas\n3 Ut laj Judas li quikˈaxtesin re li Jesús, cˈajoˈ nak quiyotˈeˈ xchˈo̱l riqˈuin li quixba̱nu nak quiril nak quiteneba̱c ca̱mc saˈ xbe̱n li Jesús. Quixkˈajsi li laje̱b xcaˈcˈa̱l chi tumin plata reheb lix be̱nil aj tij ut reheb li nequeˈcˈamoc be saˈ xya̱nkeb laj judío. 4 Quixye reheb: ―Xinma̱cob nak xinkˈaxtesi e̱re li cui̱nk aˈin xban nak ma̱cˈaˈ xma̱c, chan. Aˈut eb aˈan queˈxye re: ―¿Cˈaˈ takaj re la̱o? Il cˈaˈru ta̱ba̱nu.― 5 Ut laj Judas quixcut li tumin saˈ rochoch li Dios. Ut co̱ ut quixyatzˈ rib. 6 Ut eb lix be̱nil aj tij queˈxxoc li tumin ut queˈxye: ―Incˈaˈ us xqˈuebal li tumin aˈin saˈ xcaxil lix mayej li rochoch li Dios xban nak xtzˈak xyuˈam li cui̱nk.― 7 Ut queˈxcˈu̱b ru nak teˈxlokˈ jun li chˈochˈ re teˈmukekˈ cuiˈ li jalaneb xtenamit. Ut chiru li tumin aˈan queˈxlokˈ li naˈajej aˈan riqˈuin laj pacˈonel. 8 Joˈcan nak chalen anakcuan quicana chokˈ xcˈabaˈ li naˈajej aˈan “Lokˈbil riqˈuin Quicˈ.” 9 Ut riqˈuin aˈin quitzˈakloc ru li quixye li profeta Jeremías nak quixye:\n10 Ut queˈxchap li laje̱b xcaˈcˈa̱l chi tumin plata, xtzˈak li quikˈaxtesi̱c. Lix tzˈak aˈan li tenebanbil saˈ xbe̱n xbaneb laj Israel. Ut chiru li tumin aˈan queˈxlokˈ jun li chˈochˈ riqˈuin laj pacˈonel, joˈ quiyeheˈ cue xban li Ka̱cuaˈ.\n11 Queˈxcˈam li Jesús ut queˈxxakab chiru laj Pilato li acuabej. Ut laj Pilato quixpatzˈ re: ―¿Ma la̱at lix Reyeb laj judío?― Li Jesús quichakˈoc ut quixye re: ―Ya̱l li xaye nak la̱in.― 12 Ut nak yo̱ xjitbal xbaneb lix be̱nil aj tij ut eb li nequeˈcˈamoc be chiruheb laj judío, chi ti̱c incˈaˈ quichakˈoc. 13 Ut laj Pilato quixye re: ―¿Ma incˈaˈ nacacuabi joˈ qˈuial li yo̱queb chixyebal cha̱cuix?― 14 Aban li Jesús ma̱ jun li a̱tin quixye re tixcol rib ut riqˈuin aˈan quisach xchˈo̱l laj Pilato.\nQuiteneba̱c li ca̱mc saˈ xbe̱n li Jesús\n15 Rajlal chihab saˈ li ninkˈe Pascua li acuabej narachˈab junak li pre̱x aˈ ya̱l ani teˈraj li tenamit ta̱achˈaba̱k joˈ cˈaynakeb xba̱nunquil. 16 Saˈ eb li cutan aˈan cuan saˈ tzˈalam jun li cui̱nk naˈno ru chi us, aj Barrabás xcˈabaˈ. 17 Ut nak chˈutchˈu̱queb li qˈuila tenamit, laj Pilato quixpatzˈ reheb: ―¿Ani te̱raj tincuachˈab? ¿Ma laj Barrabás, malaj ut li Jesús li Cristo nequeˈxye re? chan laj Pilato. 18 Laj Pilato naxnau nak xban xcakaleb xchˈo̱l li xbe̱nil aj tij nak queˈxkˈaxtesi li Jesús saˈ rakleb a̱tin. 19 Nak laj Pilato cˈojcˈo saˈ lix naˈaj li narakoc cuiˈ a̱tin, li rixakil quixtakla xyebal re: ―Ma̱cˈaˈ ta̱ba̱nu re li cui̱nk aˈan xban nak ma̱cˈaˈ xma̱c. Saˈ xcˈabaˈ aˈan nak kˈaxal ra xinmatqˈue chi kˈek, chan. 20 Ut eb li xbe̱nil aj tij ut eb li nequeˈcˈamoc be saˈ xya̱nkeb laj judío queˈxtacchiˈi li qˈuila tenamit re nak teˈxye nak aˈ laj Barrabás li ta̱achˈaba̱k, ut aˈ li Jesús ta̱camsi̱k. 21 Ut li acuabej quixpatzˈ reheb: ―¿Bar cuan reheb li cuib aˈin te̱raj tincuachˈab?― Ut eb aˈan queˈxye: ―Aˈ laj Barrabás, chanqueb. 22 Quixye laj Pilato reheb: ―Ut, ¿cˈaˈ put ru ta̱ru̱k tinba̱nu la̱in riqˈuin li Jesús, li Cristo nequeˈxye re?― Ut chixjunileb queˈxye: ―¡Chiqˈuehekˈ chiru cruz!― 23 Ut li acuabej quixye reheb: ―¿Cˈaˈut? ¿Cˈaˈru tzˈakal xma̱c e̱re?― Ut eb aˈan kˈaxal cau cuiˈchic queˈxjap re chixyebal: ―¡Chiqˈuehekˈ chiru cruz!― 24 Ut laj Pilato quiril nak incˈaˈ qui‑el chi us li quiraj xba̱nunquil ut quixqˈue retal nak kˈaxal cuiˈchic nak queˈpoˈ xchˈo̱l li tenamit. Tojoˈnak quixtakla xcˈambal lix haˈ re xchˈajbal li rukˈ chiruheb li tenamit ut quixye: ―Ma̱cˈaˈ inma̱c la̱in riqˈuin xcamic li cui̱nk aˈin li ma̱cˈaˈ xma̱c. La̱ex chic yal e̱re saˈ xbe̱n, chan. 25 Ut chixjunileb li tenamit queˈchakˈoc ut queˈxye: ―Saˈ kabe̱n la̱o ut saˈ xbe̱neb li kalal kacˈajol chicana̱k xtojbal rix lix camic, chanqueb. 26 Tojoˈnak laj Pilato quirachˈab laj Barrabás chiruheb li tenamit. Ut quixtakla xsacˈbal li Jesús riqˈuin tzˈu̱m ut quixkˈaxtesi saˈ rukˈeb li soldado re nak teˈxqˈue chiru cruz. 27 Ut eb lix soldado li acuabej queˈxcˈam li Jesús saˈ li po̱pol ut queˈxchˈutub ribeb chixjunileb li soldado ut queˈxsut li Jesús. 28 Queˈrisi li rakˈ ut queˈxqˈue jun caki tˈicr chirix joˈ nequeˈrocsi li rey. 29 Ut queˈxtzˈul jun li corona riqˈuin qˈuix ut queˈxqˈue saˈ xjolom. Ut saˈ xnim ukˈ queˈxqˈue jun li cheˈ. Ut queˈxcuikˈib ribeb chiru ut queˈretzˈu ut queˈxye: ―Sahak taxak saˈ a̱chˈo̱l, at xReyeb laj judío, chanqueb re. 30 Quilajeˈxchu̱ba, ut queˈxchap li cheˈ ut riqˈuin aˈan queˈxsacˈ saˈ xjolom. 31 Ut nak ac xeˈxtacuasi, queˈrisi li tˈicr li cuan chirix. Ut queˈxqˈue cuiˈchic li rakˈ chirix. Tojoˈnak queˈxcˈam re nak teˈxqˈue chiru cruz.\n32 Ut nak yo̱queb chi xic, queˈxcˈul jun li cui̱nk aj Simón xcˈabaˈ, Cirene xtenamit. Eb li soldado queˈxmin ru aˈan chixpakonquil lix cruz li Jesús. 33 Ut queˈcuulac saˈ li naˈajej Gólgota xcˈabaˈ. Chi jalbil ru naraj naxye: Xnaˈaj Xbakel Xjolom Camenak. 34 Ut queˈxqˈue vino re li Jesús yubil riqˈuin cˈahil ban re xcotzbal li raylal, abanan nak quixyal, incˈaˈ quirucˈ. 35 Ut mokon nak ac queˈxqˈue chiru cruz, eb li soldado queˈbu̱lic chirix li rakˈ re rilbal ani na ta̱e̱chani̱nk re li rakˈ. Joˈcaˈin quitzˈakloc ru li yebil xban li profeta nak quixye: Queˈxjeqˈui chi ribileb rib li cuakˈ ut queˈbu̱lic chirix lin tˈicr. 36 Queˈcˈojla aran ut queˈoc chixcˈacˈalenquil li Jesús. 37 Saˈ xbe̱n li cruz queˈxqˈue jun retalil cˈaˈut nak queˈxcamsi ut naxye:\nAˈan aˈin li Jesús, lix Reyeb laj judío.\n38 Ut cuib aj e̱lkˈ queˈqˈueheˈ chiru cruz rochben, jun saˈ xnim ut jun saˈ xtzˈe. 39 Ut eb li tenamit yo̱queb chi numecˈ aran, queˈxhob li Jesús ut nequeˈrecˈasi xjolomeb. 40 Ut queˈxye: ―¿Ma ma̱cuaˈ ta biˈ la̱at li cat‑ajoc re xjucˈbal rochoch li Dios, ut yal chiru oxib cutan raj xayi̱b cuiˈchic? Xacol raj a̱cuib. Cui ya̱l nak la̱at Ralalat li Dios, cuben chak chiru li cruz, chanqueb. 41 Joˈcan ajcuiˈ eb li xbe̱nil aj tij yo̱queb chixhobbal li Jesús rochbeneb laj tzˈi̱b ut eb li nequeˈcˈamoc be saˈ xya̱nkeb laj judío. 42 Ut queˈxye: ―Jalan chic xcoleb ut aˈan incˈaˈ naru naxcol rib xjunes. Cui ya̱l nak aˈan xReyeb laj judío, chicubek chak chiru li cruz anakcuan ut topa̱ba̱nk chiru. 43 Cau xchˈo̱l riqˈuin li Dios. Chicolekˈ anakcuan cui naraheˈ xban li Dios xban nak naxye nak aˈan Ralal li Dios, chanqueb. 44 Ut joˈcan eb ajcuiˈ laj e̱lkˈ li queˈqˈueheˈ chiru cruz rochben, yo̱queb chixhobbal. 45 Tuktu cuaˈleb nak quikˈojyi̱noˈ saˈ chixjunil li ruchichˈochˈ ut toj saˈ oxib o̱r re ecuu quicutanoˈ cuiˈchic. 46 Ut caˈchˈin chic ma̱ oxib o̱r nak quia̱tinac li Jesús chi cau xya̱b xcux ut quixye: ―Elí, Elí, ¿lama sabactani?― Chi jalbil ru naraj naxye: At inDios, at inDios, ¿cˈaˈut nak xina̱canab injunes? 47 Nak queˈrabi li cˈaˈru quixye li cuanqueb aran, cuan li queˈyehoc: ―Abihomak, yo̱ chixbokbal li profeta Elías, chanqueb. 48 Ut jun saˈ xya̱nkeb co̱ saˈ a̱nil ut coxtzˈa chak jun li esponja saˈ vinagre ut quixtaksi chi ruˈuj jun li cheˈ ut quixqˈue saˈ re li Jesús re ta̱rucˈ. 49 Ut li jun chˈo̱l chic queˈxye: ―Kilak cuan ma ta̱cha̱lk na laj Elías chixcolbal, chanqueb. 50 Aˈut li Jesús quixjap cuiˈchic re chi cau ut qui‑el xchˈo̱l. 51 Ut li tˈicr li cuan chokˈ tas saˈ li Santil Naˈajej saˈ li rochoch li Dios quikˈicheˈ saˈ xyi. Quiticla chak takecˈ ut toj takˈa coxrakeˈ lix kˈichilal. Caˈ jachal qui‑el. Qui‑ecˈan li chˈochˈ ut eb li sako̱nac quilajeˈitzˈeˈ. 52 Quilajeˈteli li queˈmukeˈ cuiˈ li camenak ut nabaleb li ti̱queb xchˈo̱l queˈcuacli cuiˈchic chi yoˈyo. 53 Ut mokon chic nak li Jesús ac xcuacli cuiˈchic chi yoˈyo, queˈel chak saˈ lix mukleba̱l ut queˈoc saˈ li santil tenamit Jerusalén ut nabal chi aj u queˈxcˈutbesi cuiˈ ribeb. 54 Ut li capitán rochbeneb li yo̱queb chi cˈacˈale̱nc re li Jesús, queˈrecˈa li hi̱c ut queˈxqˈue retal li cˈaˈru yo̱ chi cˈulma̱nc. Ma̱ cˈajoˈ nak queˈxucuac ut queˈxye: ―Relic chi ya̱l nak li cui̱nk aˈin tzˈakal Ralal li Dios.― 55 Ut cuanqueb ajcuiˈ ixk yo̱queb chak chi iloc chi najt. Eb aˈan toj Galilea queˈxta̱ke chak li Jesús ut queˈcˈanjelac chiru. 56 Saˈ xya̱nkeb aˈan cuanqueb lix María aj Magdala, ut lix María xnaˈeb laj Jacobo ut laj José, ut lix naˈeb li ralal laj Zebedeo.\nNak quimukeˈ li Jesús\n57 Ac yo̱ chi oc kˈojyi̱n nak quicuulac aran bar queˈxcamsi cuiˈ li Jesús jun li cui̱nk biom, aj José xcˈabaˈ. Arimatea xtenamit. Aˈan xtzolom ajcuiˈ li Jesús nak quicuan. 58 Li cui̱nk aˈin co̱ riqˈuin laj Pilato ut quixtzˈa̱ma chiru nak ta̱qˈuehekˈ re lix tzˈejcual li Jesús re nak tixmuk. Ut laj Pilato quixtakla xkˈaxtesinquil re. 59 Ut laj José quixcˈam li camenak ut quixlan saˈ jun li acˈ tˈicr lino. 60 Ut quixqˈue saˈ jun li acˈ mukleba̱l. Re raj aˈan li mukleba̱l nak quiyi̱ba̱c saˈ jun sako̱nac. Ut quixbalkˈusi jun nimla pec chire li mukleba̱l ut co̱. 61 Ut cuanqueb aran lix María aj Magdala ut lix María jun chic. Cˈojcˈo̱queb aran chi xcaˈyaba̱l li mukleba̱l.\nQueˈxakaba̱c li soldado chixcˈacˈalenquil li mukleba̱l\n62 Joˈ cuulajak chic, nak ac xnumeˈ lix cutanquil li cauresi̱nc re li hiloba̱l cutan, queˈxchˈutub ribeb li xbe̱nil aj tij rochbeneb laj fariseo. Queˈco̱eb riqˈuin laj Pilato. 63 Ut queˈxye re: ―Ka̱cuaˈ, xjulticoˈ ke li a̱tin quixye laj balakˈ nak toj yoˈyo̱k. Quixye nak saˈ rox li cutan ta̱cuacli̱k cuiˈchic chi yoˈyo. 64 Takla xqˈuebal retal chi us li mukleba̱l toj ta̱numekˈ li oxib cutan. Ma̱re teˈcha̱lk lix tzolom chi kˈek chirelkˈanquil li camenak ut teˈxye reheb li tenamit, “Xcuacli cuiˈchic chi yoˈyo saˈ xya̱nkeb li camenak.” Ut kˈaxal cuiˈchic chˈaˈaj toe̱lk la̱o chiru li xkacˈul xbe̱n cua. 65 Ut laj Pilato quixye reheb: ―Cueˈqueb jun chˈu̱tal chi soldado. Ayukex rochbeneb ut qˈuehomak retal nak teˈxba̱nu chi us. La̱ex nequenau chanru te̱ba̱nu, chan. 66 Ut co̱eb ut queˈxtzˈap chi us li mukleba̱l ut queˈxqˈue retalil li pec ut queˈxcanab li soldado aran chixcˈacˈalenquil li mukleba̱l.


ROMANOS 14 KEK - Chetenkˈaheb li kˈuneb xchˈo̱l saˈ - Bible Gateway\nROMANOS 14 Kekchi (KEK)\nChetenkˈaheb li kˈuneb xchˈo̱l saˈ lix pa̱ba̱leb\n14 Checˈulakeb chi sa saˈ e̱chˈo̱l li toj kˈuneb xchˈo̱l saˈ lix pa̱ba̱leb ut me̱cuechˈi rix lix cˈaˈuxeb. 2 Cuan nequeˈxcˈoxla nak moco ma̱c ta xtzacanquil chixjunil li cˈaˈak re ru natzacaman. Cuanqueb ajcuiˈ li toj kˈuneb xchˈo̱l saˈ lix pa̱ba̱leb nequeˈxcˈoxla nak ma̱c xtzacanquil li tib. 3 Li ani naxtzaca chixjunil li cˈaˈak re ru natzacaman incˈaˈ naru tixtzˈekta̱na li ani incˈaˈ naxtzaca chixjunil li cˈaˈak re ru. Ut li ani incˈaˈ naxtzaca chixjunil li cˈaˈak re ru incˈaˈ naru naxcuechˈi rix li jun chic li naxtzaca chixjunil xban nak aˈan ac xcˈuleˈ ajcuiˈ xban li Dios. 4 La̱at incˈaˈ naru nacatrakoc a̱tin saˈ xbe̱n lix mo̱s la̱ cuas a̱cui̱tzˈin. Aˈ lix patrón ta̱yehok re ma us malaj incˈaˈ us li yo̱ chixba̱nunquil. Joˈcan nak li nimajcual Dios aˈan nataklan re li junju̱nk ut aˈan nayehoc reheb ma us malaj incˈaˈ us li yo̱queb chixba̱nunquil. Ut li Dios ta̱tenkˈa̱nk reheb chixba̱nunquil li us. 5 Cuan nequeˈcˈoxlan nak kˈaxal lokˈ junak cutan chiruheb li cutan jun chˈo̱l chic. Ut cuan ajcuiˈ nequeˈcˈoxlan re nak juntakˈe̱t xlokˈal chixjunileb li cutan. Abanan tento nak li junju̱nk tixcˈoxla chi us chanru tixba̱nu. 6 Li ani naxqˈue xlokˈal junak li cutan, aˈan naxba̱nu re xlokˈoninquil li Dios. Ut joˈcan ajcuiˈ li natiˈoc tib naxba̱nu aˈan re xlokˈoninquil li Dios ut naxbantioxi ajcuiˈ chiru li Dios. Ut li ani incˈaˈ natiˈoc tib, xlokˈoninquil ajcuiˈ li Dios naxba̱nu nak incˈaˈ natiˈoc tib, ut naxbantioxi ajcuiˈ chiru li Dios. 7 Ma̱ ani yoˈyo ta yal xjunes rib. Ut ma̱ ani ajcuiˈ nacam chi yal xjunes rib xban nak ma̱cuaˈ la̱o yal ke saˈ xbe̱n li kayuˈam. 8 Nak yoˈyo̱co nakaqˈue xlokˈal li Ka̱cuaˈ Dios riqˈuin li kayuˈam. Ut nak nococam, nakaqˈue ajcuiˈ xlokˈal riqˈuin li kacamic. Joˈcan ut cui yoˈyo̱co ut cui nococam aˈ yal re li Dios saˈ kabe̱n xban nak aˈan chic laj e̱chal ke. 9 Joˈcan nak quicam li Jesucristo, ut quicuacli cuiˈchic chi yoˈyo re nak aˈanak li Ka̱cuaˈ reheb li yoˈyo̱queb joˈ eb ajcuiˈ li camenakeb. 10 ¿Cˈaˈut nak nacatrakoc a̱tin saˈ xbe̱n la̱ cuech aj pa̱banelil? Ut ¿cˈaˈut nak nacatzˈekta̱naheb aj pa̱banel? Incˈaˈ naru ta̱ba̱nu chi joˈcan xban nak saˈ jun cutan li Cristo ta̱rakok a̱tin saˈ kabe̱n chikajunilo. 11 Tzˈi̱banbil saˈ li Santil Hu li quixye li Dios:\nRelic chi ya̱l ninye e̱re nak chixjunileb teˈxcuikˈib rib chicuu ut tineˈxlokˈoni ut chixjunileb teˈxye riqˈuin xtzˈu̱mal re nak la̱in li tzˈakal Dios.\n12 Joˈcan nak chikajunilo toxkakˈaxtesi li kayehom kaba̱nuhom chiru li Dios.\nIncˈaˈ taxak ta̱chˈina̱nk xchˈo̱l la̱ herma̱n a̱ban la̱at\n13 Chikacanabak xcuechˈinquil kib chi kibil kib ut chikaba̱nu li us re nak li kech aj pa̱banelil incˈaˈ teˈchˈina̱nk xchˈo̱leb saˈ lix pa̱ba̱leb chi moco teˈoc cuiˈchic chi ma̱cobc kaban. 14 Xban nak ninpa̱b li Cristo, joˈcan nak ninnau nak ma̱cˈaˈ re̱cˈ xtzacanquil li cˈaˈak re ru. Abanan cui junak narecˈa saˈ xchˈo̱l nak ma̱c xtzacanquil junak tzacae̱mk, us cui incˈaˈ tixba̱nu. 15 Cui riqˈuin li cˈaˈru nacatzaca nachˈinan xchˈo̱l la̱ cuech aj pa̱banelil, aˈan naraj naxye nak incˈaˈ nacara la̱ cuech aj pa̱banelil. Ma̱poˈ xchˈo̱leb la̱ cuech aj pa̱banelil riqˈuin li cˈaˈru nacatzaca xban nak li Jesucristo quicam ajcuiˈ saˈ xcˈabaˈ eb aˈan. 16 La̱at nacanau nak us li yo̱cat chixba̱nunquil, abanan chaqˈuehak retal li cˈaˈru ta̱ba̱nu re nak ma̱ ani ta̱yehok nak incˈaˈ us li yo̱cat chixba̱nunquil. 17 Lix cuanquilal li Dios incˈaˈ nakatau riqˈuin cˈaˈru nakatzaca chi moco riqˈuin li cˈaˈru nakucˈ; natauman ban riqˈuin li ti̱quilal, li tuktu̱quil usilal ut li sahil chˈo̱lejil li naxqˈue ke li Santil Musikˈej. 18 Joˈcan nak li ani nacˈanjelac chiru li Cristo saˈ ti̱quilal ut chi sa saˈ xchˈo̱l, li Dios nasahoˈ xchˈo̱l riqˈuin. Ut naqˈueheˈ ajcuiˈ xlokˈal xbaneb li ras ri̱tzˈin. 19 Joˈcan nak chikaqˈuehak kachˈo̱l chi cua̱nc saˈ tuktu̱quil usilal riqˈuineb li kas ki̱tzˈin. Ut chikatenkˈa kib chi kibil kib re nak toqˈui̱k saˈ li kapa̱ba̱l. 20 Ma̱poˈ xcˈanjel li Dios riqˈuin li cˈaˈak re ru nacatzaca. Ya̱l nak chixjunil naru xtzacanquil. Abanan cui la̱ herma̱n nachˈinan xchˈo̱l riqˈuin li nacatzaca, incˈaˈ us li yo̱cat chixba̱nunquil. 21 Li us xba̱nunquil, aˈan aˈin: cui nachˈinan xchˈo̱l la̱ herma̱n xban nak nacattiˈoc tib ut nacat‑ucˈac vino, mattiˈoc tib ut mat‑ucˈac vino. Incˈaˈ ta̱ba̱nu li cˈaˈak re ru ta̱chˈina̱nk cuiˈ xchˈo̱l la̱ herma̱n re nak incˈaˈ ta̱ma̱cobk a̱ban. 22 Cui nacanau chi tzˈakal nak us yo̱cat chixba̱nunquil, canab saˈ rukˈ li Dios. Us xak re li ani narecˈa saˈ xchˈo̱l nak moco ma̱c ta li yo̱ chixba̱nunquil. 23 Cui junak narecˈa saˈ xchˈo̱l nak ma̱c xtzacanquil junak tzacae̱mk, ut cui naxtzaca, aˈan cuan xma̱c chiru li Dios. Cui nakecˈa saˈ li ka̱m nak incˈaˈ us xba̱nunquil li cˈaˈru nakaba̱nu, ut cui nakaba̱nu, yo̱co chi ma̱cobc.


Kʼaʼut ebʼ laj Testiiw re li Jehobʼa Nekeʼxik saʼebʼ li Nimla Chʼutam?\nKʼaʼut sahebʼ saʼ xchʼool ebʼ li qas qiitzʼin aʼin? Ebʼ li qas qiitzʼin aʼin wankebʼ saʼ jun rehebʼ li qanimla chʼutam. Najter qʼe kutan, ebʼ laj kʼanjel chiru li Yos keʼsahoʼk saʼ xchʼool naq keʼyeheʼk re naq teʼxchʼutubʼ ribʼ oxibʼ sut chiru li chihabʼ re xloqʼoninkil li Yos, joʼkan ajwiʼ naqeekʼa laaʼo naq naqachʼutubʼ qibʼ saʼebʼ li nimla chʼutam (Deuteronomio 16:16). Rajlal chihabʼ oxibʼ li nimla chʼutam nabʼaanumank. Wiibʼ naʼuxk chiru jun kutan, ut jun naʼuxk chiru oxibʼ kutan. Kʼaru rusilal naqataw saʼebʼ li nimla chʼutam aʼin?\nNaqara qibʼ chiqibʼil qibʼ joʼ aj paabʼanel. Joʼ chanru keʼsahoʼk saʼ xchʼool ebʼ laj Israel naq keʼxloqʼoni chaq li Jehobʼa saʼ «xchʼutamebʼ laj paabʼanel», joʼkan ajwiʼ nasahoʼk saʼ qachʼool chi xloqʼoninkil li Jehobʼa saʼ li qanimla chʼutam (Salmo 26:12; 111:1). Saʼebʼ li qanimla chʼutam naru naqanaw ruhebʼ laj Testiiw re jalan chik chʼuut malaj re jalan chik tenamit. Ut re naq tqanawebʼ ru chiʼus ebʼ li qech aj paabʼanel naru toowaʼaq rochbʼeenebʼ bʼarwiʼ naʼuxmank li nimla chʼutam (Hechos 2:42). Saʼebʼ li nimla chʼutam nakʼutunk chanru naqara qibʼ joʼ aj paabʼanel saʼ chixjunil li ruuchichʼochʼ (1 Pedro 2:17).\nNakawuuk li qapaabʼal. Ebʼ laj Israel keʼxtaw ajwiʼ rusilal naq «keʼxtaw ru li aatin» li keʼchʼolobʼaak chiruhebʼ chirix li Santil Hu (Nehemias 8:8, 12). Oxloqʼ ajwiʼ chiqu li naqatzol saʼ li nimla chʼutam. Chixjunil li naqabʼi saʼ li chʼutam isinbʼil chaq saʼ li Santil Hu. Naqatzol rikʼin jalan jalanq chi seeraqʼ ut rikʼin kʼutbʼesink kʼaru naraj li Yos chirix li qayuʼam. Naxkʼojobʼ qachʼool rabʼinkil chanru keʼxbʼaanu ebʼ li qech aj paabʼanel re xkuybʼal li chʼaʼajkilal li kichalk saʼ xbʼeenebʼ xbʼaan naq yookebʼ chi kʼanjelak chiru li Yos. Saʼ li nimla chʼutam re oxibʼ kutan, nawank li kʼutbʼesink chirix li naxkʼut li Santil Hu ut ebʼ li eetalil aʼin nokooxtenqʼa chi xyuʼaminkil li yooko xtzolbʼal. Saʼebʼ li junjunq chi nimla chʼutam naʼuxk li subʼeʼk saʼ haʼ choʼq rehebʼ li nekeʼraj xkʼutbʼesinkil naq xeʼxqʼaxtesi xyuʼam re li Yos.\nKʼaʼut nasahoʼk saʼ qachʼool chi wank saʼebʼ li nimla chʼutam?\nChanru taataw rusilal ebʼ li nimla chʼutam?\nWi nakaawaj xnawbʼal ruhebʼ li qech aj paabʼanel, chatwulaq saʼ junaq rehebʼ li qanimla chʼutam. Laj Testiiw li nakʼehok re laatzolbʼal chirix li Santil Hu, naru naxkʼut chaawu li jalan jalanq chi naʼlebʼ li xqatzol saʼ li nimla chʼutam. Taakʼe reetalil saʼ li ajlebʼaal kutan joqʼe ut bʼar t-uxmanq li jun chik nimla chʼutam, ut wi tixkʼe ribʼ chaawu us raj naq tatwulaq.


San Lucas 13 KEKNT - Saꞌ li ho̱nal aꞌan queꞌcuulac cuib - Bible Search\nLi Jesús quixkꞌuseb li nequeꞌxcꞌoxla nak nakacꞌul li raylal xban nak cuan li kama̱c\n1Saꞌ li ho̱nal aꞌan queꞌcuulac cuib oxibeb li cui̱nk riqꞌuin li Jesús ut queꞌxye re chanru nak laj Pilato quixtakla xcamsinquileb li cui̱nk aj Galilea nak yo̱queb chi mayejac saꞌ li templo. 2Ut li Jesús quixye reheb: —¿Ma nequecꞌoxla la̱ex nak eb li cui̱nk aꞌan kꞌaxal cuiꞌchic aj ma̱queb chiruheb li rech tenamitil? ¿Ma xban aꞌan nak queꞌxcꞌul a raylal aꞌan nak nequeye la̱ex? chan reheb. 3Tinye e̱re nak incꞌaꞌ. Cui la̱ex incꞌaꞌ te̱yotꞌ e̱chꞌo̱l ut te̱jal e̱cꞌaꞌux, tex-osokꞌ ajcuiꞌ la̱ex che̱junilex. 4¿Cꞌaꞌru nequecꞌoxla chirixeb li cuakxaklaju chi cui̱nk li queꞌcam nak li torre li cuan Siloé quitꞌaneꞌ saꞌ xbe̱neb? ¿Ma xban nak numtajenak lix ma̱queb aꞌan chiruheb chixjunileb li cuanqueb Jerusalén nak queꞌxcꞌul chi joꞌcan? 5La̱in ninye e̱re nak incꞌaꞌ. Ut cui la̱ex incꞌaꞌ te̱yotꞌ e̱chꞌo̱l ut te̱jal e̱cꞌaꞌux, tex-osokꞌ ajcuiꞌ la̱ex, chan li Jesús.\nLi jun to̱n chi higo li incꞌaꞌ nau̱chin\n6Quixye ajcuiꞌ li jaljo̱quil ru a̱tin aꞌin reheb: Jun li cui̱nk cuan jun to̱n xhigo aubil saꞌ lix chꞌochꞌ. Ut quichal chixsicꞌbal li ru, abanan ma̱cꞌaꞌ quixtau. 7Quixye re li cui̱nk li na-iloc re li acui̱mk: —Oxib chihab cuoquic chiroybeninquil ma ta̱u̱chi̱nk li cheꞌ aꞌin, ut incꞌaꞌ nau̱chin. Yocꞌ li cheꞌ aꞌin. ¿Cꞌaꞌru aj e nak yo̱k chixlatzꞌanquil li chꞌochꞌ chi incꞌaꞌ nau̱chin? chan. 8Ut li cui̱nk li na-iloc re li acui̱mk quixye re: —Ka̱cuaꞌ, cana̱k cuan chic jun chihabak. Ut tinbec li chꞌochꞌ saꞌ xto̱n ut tinqꞌue xkꞌemal li chꞌochꞌ. 9Ut cui ta̱u̱chi̱nk, us; ut cui incꞌaꞌ, ta̱yocꞌ mokon, chan.\nQuicuechꞌi̱c rix li Jesús xban nak naqꞌuirtesin saꞌ li hiloba̱l cutan\n10Saꞌ jun li hiloba̱l cutan, li Jesús yo̱ chixcꞌutbal lix ya̱lal chiruheb saꞌ li cab li nequeꞌxchꞌutub cuiꞌ ribeb laj judío. 11Ut aran cuan jun li ixk cuan ma̱us aj musikꞌej riqꞌuin. Cuakxaklaju chihab roquic lix yajel. Cꞌutzcꞌu rix li ixk nak nabe̱c ut incꞌaꞌ naru naxakli chi ti̱c. 12Nak quiril li ixk li Jesús quixbok riqꞌuin ut quixye re: —At ixk, anakcuan qꞌuirtesinbilat chic.— 13Ut quixqꞌue li rukꞌ saꞌ xbe̱n li ixk. Ut saꞌ ajcuiꞌ li ho̱nal aꞌan li ixk quixakli chi ti̱c ut qui-oc chixlokꞌoninquil li Dios. 14Cꞌajoꞌ nak quijoskꞌoꞌ li nataklan saꞌ li cab li nequeꞌxchꞌutub cuiꞌ ribeb laj judío xban nak li Jesús quixqꞌuirtesi li ixk saꞌ li hiloba̱l cutan. Ut quixye reheb li cuanqueb aran: —Cuakib cutan cuan re nak naru texcꞌanjelak. Chiruheb a cutan aꞌan naru nequexchal chi banecꞌ ut incꞌaꞌ texcha̱lk chi banecꞌ saꞌ li hiloba̱l cutan, chan. 15Ut li Ka̱cuaꞌ quichakꞌoc ut quixye re: —¡Ex aj caꞌ pacꞌal u! ¿Ma incꞌaꞌ ta biꞌ te̱hit e̱bo̱yx malaj ut e̱bu̱r saꞌ li hiloba̱l cutan re nak te̱cꞌameb chi ucꞌac? 16Li ixk aꞌin, aꞌan xcomoneb li ralal xcꞌajol laj Abraham. Ac cuan cuakxaklaju chihab roquic laj tza xchꞌiꞌchꞌiꞌinquil. Cui la̱ex nequehit le̱ bo̱yx saꞌ li hiloba̱l cutan, ¿ma incꞌaꞌ ta biꞌ ta̱ru̱k tinqꞌuirtesi li ixk aꞌin saꞌ li hiloba̱l cutan? chan. 17Ut riqꞌuin li cꞌaꞌru quixye li Jesús, quixcꞌut xxuta̱neb chixjunileb li yo̱queb chixcuechꞌinquil rix. Abanan li qꞌuila tenamit queꞌsahoꞌ xchꞌo̱l xbaneb li milagro li yo̱ chixba̱nunquil li Jesús.\nQuijuntakꞌe̱ta̱c lix nimajcual cuanquilal li Dios riqꞌuin li riyajil li mostaza\n18—¿Cꞌaꞌru ta̱ru̱k tinjuntakꞌe̱ta cuiꞌ lix nimajcual cuanquilal li Dios? chan li Jesús. Ut, ¿cꞌaꞌru chi jaljo̱quil ru a̱tin tinye re xchꞌolobanquil xya̱lal lix nimajcual cuanquilal li Dios? 19Lix nimajcual cuanquilal li Dios, aꞌan chanchan riyajil li mostaza, li quixcꞌam jun li cui̱nk ut quirau saꞌ lix chꞌochꞌ. Ut quimok ut quiniman chi us. Nimla cheꞌ quicuulac. Ut laj xicꞌanel xul nequeꞌxyi̱b xsoqueb saꞌ eb li rukꞌ. 20Ut quixye cuiꞌchic: ¿Cꞌaꞌru ta̱ru̱k tinjuntakꞌe̱ta cuiꞌ lix nimajcual cuanquilal li Dios? 21Lix nimajcual cuanquilal li Dios, aꞌan chanchan li na-oc chokꞌ xchꞌamal li caxlan cua. Li ixk quixqꞌue caꞌchꞌin saꞌ oxib bisoc li cꞌaj ut quisipoꞌ chixjunil li kꞌem xban.\nMoco chixjunileb ta teꞌoc saꞌ lix nimajcual cuanquilal li Dios, usta nequeꞌxye nak aj pa̱baneleb\n22Li Jesús quinumeꞌ saꞌ eb li tenamit ut saꞌ eb li cꞌaleba̱l nak yo̱ chi xic Jerusalén ut yo̱ chixchꞌolobanquil lix ya̱lal chiruheb li tenamit. 23Jun reheb li cuanqueb aran quixye re: —At Ka̱cuaꞌ, ¿ma ya̱l nak incꞌaꞌ qꞌuiheb li teꞌcolekꞌ? chan re. 24Li Jesús quichakꞌoc ut quixye: —Joꞌcan nak qꞌuehomak e̱chꞌo̱l chi oc saꞌ li oqueba̱l li caꞌchꞌin ru. Nabaleb raj li teꞌraj oc, abanan incꞌaꞌ teꞌru̱k chi oc. 25Nak acak xtzꞌap li oqueba̱l laj e̱chal re li cab, la̱ex texcana̱k chirix cab ut te̱tochꞌ raj chic li puerta ut te̱ye, “Ka̱cuaꞌ, Ka̱cuaꞌ, te li puerta chiku”, chaꞌkex. Abanan aꞌan ta̱chakꞌok ut tixye e̱re, “Incꞌaꞌ ninnau e̱ru bar xexchal chak”, chaꞌak. 26Ut la̱ex te̱ye cuiꞌchic re, “¿Cꞌaꞌut nak incꞌaꞌ ta̱nau ku? La̱o xocuaꞌac xo-ucꞌac kochbenat. Ut la̱at xatcꞌutuc lix ya̱lal chiku saꞌ li katenamit”, chaꞌkex. 27Ut laj e̱chal cab tixye cuiꞌchic e̱re, “Ninye e̱re nak incꞌaꞌ ninnau bar xexchal chak. Elenkex chicuu, la̱ex aj ba̱nuhom ma̱usilal”, chaꞌak. 28Nak te̱ril laj Abraham, laj Isaac, laj Jacob ut chixjunileb li profeta cua̱nkeb saꞌ lix nimajcual cuanquilal li Dios, ut la̱ex incꞌaꞌ tex-ocsi̱k, toj aran texya̱bak ut te̱cꞌuxuxi li ruch e̱re xban xrahil e̱chꞌo̱l. 29Nabaleb li telajeꞌcha̱lk chak yalak bar jun sut rubel choxa, ut teꞌcꞌojla̱k chi cuaꞌac saꞌ lix nimajcual cuanquilal li Dios. 30Cuanqueb li incꞌaꞌ qꞌuebileb xlokꞌal arin saꞌ ruchichꞌochꞌ teꞌqꞌuehekꞌ xlokꞌal riqꞌuin li Dios. Ut cuanqueb ajcuiꞌ li qꞌuebileb xlokꞌal arin saꞌ ruchichꞌochꞌ. Eb aꞌan incꞌaꞌ teꞌxcꞌul xlokꞌal riqꞌuin li Dios, chan li Jesús.\n31Ut saꞌ ajcuiꞌ li ho̱nal aꞌan cuanqueb aj fariseo queꞌcuulac riqꞌuin li Jesús chixyebal re: —Elen arin. Ayu xban nak laj Herodes ta̱raj a̱camsinquil, chanqueb. 32Li Jesús quixye reheb: —Ayukex ut yehomak re laj Herodes li chanchan yac nak anakcuan ut cuulaj la̱in yo̱kin chi isi̱nc ma̱us aj musikꞌej ut yo̱kin chi qꞌuirtesi̱nc. Ut saꞌ rox li cutan tinchoy lin cꞌanjel. 33Abanan tento nak yo̱kin chi xic anakcuan, cuulaj, ut caꞌbej. Tento tincuulak Jerusalén re nak tincamsi̱k aran xban nak incꞌaꞌ naru ta̱camsi̱k junak profeta saꞌ jalan naꞌajej. Tento nak aran Jerusalén tincamsi̱k, chaꞌkex re.\nLi Jesús quiyotꞌeꞌ xchꞌo̱l chirilbal li tenamit Jerusalén\n34Ex aj Jerusalén, la̱ex nequecamsiheb li profeta ut nequecuti chi pec eb li nequeꞌtakla̱c e̱riqꞌuin xban li Dios. Nabal sut raj xcuaj e̱colbal joꞌ nak naxchꞌutubeb li ral li caxlan rubel lix xicꞌ. Abanan la̱ex incꞌaꞌ xeraj. 35Ut anakcuan le̱ tenamit ta̱cana̱k chi naqꞌuirnac aj chic ru. Tinye ut e̱re chalen anakcuan incꞌaꞌ chic te̱ril cuu toj nak te̱ye, “Osobtesinbil taxak li xchal saꞌ xcꞌabaꞌ li Ka̱cuaꞌ”, chan li Jesús.


Kawresi xchʼool laj paabʼanel li xkanabʼ kʼanjelak chiru li Jehobʼa\nCHAAWIL SAʼ Bashkir Cakchiquel (Central) Kabuverdianu Pidgin (Cameroon) Q’eqchi’ Romany (Serbia) Sesotho (South Africa) abui acholi afrikáans albanés alemán alur amárico armenio ateso aucano aymara azerí azerí (alfabeto cirílico) bajo alemán bambara bassa de camerún batak (karo) batak (simalungun) batak (toba) baulé becol belize kriol bengalí biak birmano bislama boulou búlgaro camboyano catalán cebuano chavacano checo chichewa chino (tradicional) chino simplificado chitonga chitonga (zimbabwe) chitumbuka chiyao chokue chol chuabo chuvash cibemba cinamwanga cingalés citonga congo coreano criollo de las seychelles criollo haitiano criollo mauriciano croata dangme danés dayak ngaju digor diula duala edo efik embunda endebele endebele de Zimbabue endonga endáu enzema eslovaco esloveno español estonio ewé feroés finlandés fiyiano fon francés ga galician galés garífuna georgiano gokana griego groenlandés guaraní gujarati gun hausa hebreo herero hiligaynon hindi hmong holandés húngaro iban ibanag ibinda ibo ilocano indonesio inglés ishan islandés isoko italiano japonés javanese kabiye kachin kannada kaonde kayin sgaw kazajo khana kikamba kikongo kikuyu kiluba kimbundu kiniaruanda kipende kirguís kiribatiano kirundi kisi kisonge krio kurdo kurdo kurmanyí del Cáucaso kwangalí kwanyama kyangonde lao lenguaje de señas brasileño lenie letón lhukonzo lifu lingala lituano lomue luganda lunda luo luvale macedonio macua malayo malayálam malgache maltés mam mambue-lungu mapudungún maratí maya mazateco de Huautla mendé mixe mixteco de guerrero mizo mongol more motu navajo nepalés ngäbere (o guaymí) nias niueano noruego nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla okpe oromo osético otetela otomí del valle del Mezquital pangasinán panjabí papiamento de curazao persa pidgin de las islas salomón pidgin nigeriano polaco portugués portugués europeo purépecha quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quiché romaní de Macedonia (alfabeto cirílico) romaní de macedonia romaní del sur de Grecia rumano runyankore ruso rutoro samoano sango sanguir saramacano sena sena serbio serbio (alfabeto latino) sesoto shona sidama silozi sranangtongo suajili suajili del congo suati sueco sundanés tagalo tahitiano tai tamil tandroy tankarana tarahumara tayik telugu tetum tigriña tivo tlapaneco tojolabal tok pisin tongano totonaco tseltal tshiluba tsonga tsotsil tsuana turco turcomano tuvaluano twi tártaro ucraniano uhobo uigur (alfabeto cirílico) umbundú urdu uruund uzbeko valenciano vascuence vendal vezo vietnamita wallisiano waray-waray wayuunaiki wolaita xhosa xitshwa yoruba zandé zapoteco del istmo zapoteco re lachiguiri zulú árabe ñanya ñemba\nRajlal chihabʼ, naabʼalebʼ li qech aj paabʼanel li xeʼxkanabʼ kʼanjelak chiru li Jehobʼa nekeʼwulak chi xnimankil li xkamik li Jesus. Usta najter xeʼok chi aanilak saʼ li bʼe re li yuʼam, xeʼxkanabʼ xbʼaanunkil saʼ xkʼabʼaʼ wiibʼ oxibʼ li naʼlebʼ, joʼ li naxchʼolobʼ saʼ li folleto Jehová desea que vuelva (Heb 12:1). Abʼan li xeʼxkanabʼ kʼanjelak chiru li Jehobʼa toj oxloqʼebʼ chiru aʼan, xbʼaan naq kixloqʼebʼ rikʼin xkikʼel li Ralal (Hch 20:28; 1Pe 1:18, 19). Chanru tooruuq xtenqʼankilebʼ re naq teʼsutqʼiiq saʼ li chʼuut?\nEbʼ li cheekel winq re li chʼuut nekeʼxkʼe xchʼool chi aatinak rikʼinebʼ li qech aj paabʼanel aʼin ut xtenqʼankilebʼ, joʼ naxbʼaanu laj kʼaakʼalenel karneer li naxkʼe xchʼool chi xsikʼbʼal ebʼ li karneer li xeʼxkanabʼ li chʼuut (Lu 15:4-7). Aʼin naxkʼut tzʼaqal li xrahom li Jehobʼa (Jer 23:3, 4). Abʼan moko kaʼaj tawiʼ ebʼ li cheekel winq teʼruuq xkawresinkil xchʼool ebʼ li hermaan aʼin; chiqajunilo tooruuq xbʼaanunkil. Yalaq kʼaru li naʼlebʼ li tqabʼaanu re xkʼutbʼesinkil li usilal ut li rahok tixsahobʼresi xchʼool li Jehobʼa ut tqataw rusilal (Pr 19:17; Hch 20:35). Joʼkan naq, kʼoxla ani tatruuq xkawresinkil xchʼool ut bʼaanu saʼ junpaat.\nIL LI BʼIDEO ANIMEMOS A LOS INACTIVOS UT CHIRIX CHIK AʼAN TAATZʼIL RIX EBʼ LI PATZʼOM AʼIN:\nKʼaru kixbʼaanu li xʼAbbey naq kixnaw ru jun li rech aj paabʼanel ixq li kixkanabʼ kʼanjelak chiru li Jehobʼa?\nKʼaʼut tento tooʼaatinaq rikʼinebʼ li cheekel winq wi naqaj xtenqʼankil junaq li qech aj paabʼanel li xkanabʼ kʼanjelak chiru li Jehobʼa?\nChanru kixkawresi ribʼ xbʼeenwa li xʼAbbey re rilbʼal li xLaura saʼ xkaʼsutil?\nChanru kixkʼutbʼesi li xʼAbbey naq wank xkuyum, naq inkʼaʼ kilubʼk, ut naq wank xrahom chi xtenqʼankil li xLaura?\nKʼaru naxkʼut chiqu li eetalil li kiroksi li Jesus li natawmank saʼ Lucas 15:8-10?\nKʼaru rusilal kitawmank naq chixjunilebʼ keʼxkʼe xchʼool chi xtenqʼankil li xLaura?